****

**สาร ม.พ.พ.ท.**

**ปีที่ ๑๔ ฉบับที่ ๖ มิถุนายน พุทธศักราช ๒๕๕๘**

**อบรมการใช้ระบบตลาดงานคนพิการออนไลน์ ครั้งที่ ๕**

** **

**  ** 

มูลนิธิพัฒนาคนพิการไทย สนับสนุนโดย กรมส่งเสริมและพัฒนาคุณภาพชีวิตคนพิการ (พก.) **จัด โครงการ “สร้างเสริมการเข้าถึงสิทธิการมีงานทำของคนพิการด้วยระบบออนไลน์ ระยะที่ ๒”**

เมื่อวันที่ ๒๖ มิถุนายน ๒๕๕๘ เวลา ๐๙.๓๐ น. **นางจินตนา จันทร์บำรุง ผู้อำนวยการกองส่งเสริมสิทธิและสวัสดิการคนพิการ กรมส่งเสริมและพัฒนาคุณภาพชีวิตคนพิการ เป็นประธานกล่าวเปิดงาน** และบรรยาย เรื่องสิทธิและสวัสดิการคนพิการ ในการอบรมเชิงปฏิบัติการ **โครงการ “สร้างเสริมการเข้าถึงสิทธิการมีงานทำของคนพิการด้วยระบบออนไลน์ ระยะที่ ๒”** ครั้งที่ ๕ ณ โรงแรมสตาร์โฮเตล จ.ระยอง โดยมีวัตถุประสงค์เพื่อให้คนพิการได้เข้าถึงสิทธิและสวัสดิการที่พึงได้รับ

ภายในงาน **มูลนิธิพัฒนาคนพิการไทยจัดฝึกอบรมเชิงปฏิบัติการเรื่อง “การใช้ระบบตลาดงานคนพิการออนไลน์ให้กับเจ้าหน้าที่ของหน่วยงานภาครัฐ และองค์กรด้านคนพิการ”** นำเสนอและสาธิตการเข้าใช้งานเว็บไซต์ **ตลาดงานคนพิการออนไลน์** <http://jobpwdthai.org/> และ **เว็บไซต์ตลาดอาชีพอิสระคนพิการออนไลน์** http://seedpwdthai.org/ ในการอบรมครั้งนี้ ได้รับความร่วมมือจากภาครัฐ และหน่วยงานคนพิการเป็นอย่างดี

ทั้งนี้ มูลนิธิพัฒนาคนพิการไทย ได้จัดฝึกอบรมเชิงปฏิบัติการเรื่อง การใช้ระบบตลาดงานคนพิการออนไลน์ฯ ครบทั้ง 5 ภาค ตามเป้าหมายที่วางไว้ คือ ภาคกลาง ภาคเหนือ ภาคอีสาน ภาคใต้ และครั้งสุดท้ายที่ภาคตะวันออก โดย **มูลนิธิฯ หวังเป็นอย่างยิ่งว่าการจัดฝึกอบรม จะเป็นประโยชน์ต่อผู้เข้าร่วมอบรมต่อไป**  (มูลนิธิพัฒนาคนพิการไทย ๓๐ มิ.ย.๕๘)

**พม.เตรียมมาตรการยกระดับชีวิตคนพิการ**

****   ****

**พม.เตรียมแผนอำนวยความสะดวกยกระดับชีวิตคนพิการ ผุดไอเดียรถแทกซี่เป็นทางเลือกการเดินทาง** เมื่อวันที่ (๒๗ พ.ค. ๕๘) ผู้สื่อข่าวรายงานว่า **พล.ต.อ.อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์(พม.)** เปิดเผยหลังการประชุมศูนย์ปฏิบัติการกระทรวงการพัฒนาสังคมและความมั่นคงของมนุษย์(ศปก.พม.)ครั้งที่ ๑๖๔/๕๗-๕๘ เพื่อรับทราบปัญหาทางสังคมต่างๆที่เกิดขึ้นในแต่ละวัน และร่วมหาแนวทางการแก้ไขและป้องกันปัญหาดังกล่าว โดยมีผู้แทนจากหน่วยงานในกระทรวงฯ เข้าร่วมประชุมว่า กระทรวงการพัฒนาสังคมฯ โดยกรมส่งเสริมและพัฒนาคุณภาพชีวิตคนพิการ(พก.) **จัดพิธีลงนามบันทึกข้อตกลงความร่วมมือ(MOU) เพื่อสนับสนุนการศึกษาสำรวจสิ่งอำนวยความสะดวกสำหรับคนพิการ รองรับรถประจำทางใช้เชื้อเพลิงก๊าซธรรมชาติ(NGV) ชานต่ำ และเปิดการอบรมมาตรฐานและแนวทางการสำรวจสิ่งอำนวยความสะดวกสำหรับคนพิการตามหลักการออกแบบเพื่อคนทั้งมวล(Universal Design) โดยมีวัตถุประสงค์เพื่อ**กำหนดสภาพปัญหาและอุปสรรค ในการดำเนินโครงการในพื้นที่ต้นแบบ รวมถึงศึกษาความเหมาะสมกับลักษณะความต้องการและพฤติกรรมการใช้งานป้ายหยุดรถประจำทาง ทางเดินทางเท้า ถนนทางลาดเชิงสะพานของคนพิการและคนทุกกลุ่ม ให้สามารถดำรงชีวิตอิสระและสามารถใช้ชีวิตอยู่ร่วมกันในสังคมได้

ทั้งนี้ ตน**ขอเน้นย้ำให้หน่วยงานที่เกี่ยวข้องร่วมขับเคลื่อนดำเนินงานดังกล่าวให้เป็นรูปธรรม เพื่อเป็นการลดความเหลื่อมล้ำทางสังคมและสร้างโอกาสให้คนพิการสามารถใช้ชีวิตร่วมกับคนปกติในสังคมได้** พร้อมกันนี้ ตนได้เสนอแนวคิดให้หน่วยงานที่เกี่ยวข้องไปศึกษาข้อมูลเพิ่มเติม เกี่ยวกับการให้บริการรถแท็กซี่เพื่อคนพิการ ซึ่งน่าจะเป็นการบริการทางเลือกใหม่ที่เป็นประโยชน์แก่คนพิการ เพื่อขจัดอุปสรรคเรื่องการเดินทางในชีวิตประจำวันได้อย่างสะดวก รวดเร็ว และปลอดภัย รวมทั้งให้สามารถบริการแก่ประชาชนทั่วไปได้เช่นกัน (tnnthailand.comออนไลน์/มูลนิธิพัฒนาคนพิการไทย ๒๗ พ.ค.๕๘)

**รมว.พม. แจงเหตุรับเงินเบี้ยความพิการล่าช้า**

 **รมว.พม. แจงเหตุรับเงินเบี้ยความพิการล่าช้า พร้อมกำชับช่วยเหลือผู้ประสบภัยทางสังคม** พลตำรวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ เปิดเผยความคืบหน้าการจ่ายเบี้ยความพิการในปี ๒๕๕๘ มีคนพิการที่มีบัตรประจำตัวคนพิการจำนวน ๑,๖๒๒,๑๔๕ คน โดยมีคนพิการที่ได้รับเบี้ยความพิการจำนวน ๑,๓๕๒,๓๒๒ คน **สำหรับคนพิการที่ไม่ได้รับเบี้ยความพิการ อาจเนื่องมาจาก**ไม่ประสงค์จะรับเบี้ยความพิการ หรือคนพิการมีบัตรประจำตัวคนพิการหลังช่วงการยื่นลงทะเบียนขอรับเบี้ยความพิการ ในเดือนพฤศจิกายน ๒๕๕๖ จึงยังไม่ได้รับเบี้ยความพิการในปีงบประมาณ ๒๕๕๘หรือคนพิการที่มีบัตรประจำตัวคนพิการไม่ได้ยื่นลงทะเบียนรับเบี้ยความพิการในเดือนพฤศจิกายน ๒๕๕๖ **โดยองค์กรปกครองส่วนท้องถิ่นอยู่ระหว่างดำเนินการขอปรับแผนการใช้เงินเหลื่อมปีงบประมาณ๒๕๕๗ ที่กันไว้ เพื่อนำมาจ่ายให้กับคนพิการเดือนละ ๘๐๐ บาท**

ส่วนกรุงเทพมหานครและ[พัทยา](http://travel.sanook.com/934029/)ได้ดำเนินการจ่ายเบี้ยความพิการให้กับคนพิการพร้อมตกเบิกเรียบร้อยแล้ว ดังนั้น หากคนพิการรายใดที่ยังไม่ได้รับเบี้ยความพิการในปัจจุบัน สามารถสอบถามรายละเอียดเพิ่มเติมได้ที่**ศูนย์ช่วยเหลือสังคม OSCC โทร. ๑๓๐๐ ตลอด ๒๔ ชั่วโมง** สำหรับผู้ที่อยู่ในกรุงเทพฯ ขอความร่วมมือให้คนพิการหรือผู้ดูแลติดต่อสอบถามโดยตรงได้ในสำนัก[งาน](http://news.sanook.com/social/bulletin/)เขตที่รับเบี้ยความพิการอยู่เดิม (news.sanook.comออนไลน์/มูลนิธิพัฒนาคนพิการไทย ๑๖ มิ.ย.๕๘)

**เตรียมพร้อมแรงงานนอกระบบ-พิการ เข้าถึงไอทีรู้ข่าวสาร มีรายได้ ใช้ชีวิตมั่งคง สู่ระบบประกันสังคม**

****

**′รัฐมนตรีแรงงาน′ เผยพัฒนาผู้นำเครือข่ายแรงงานนอกระบบ คนพิการเข้าถึงข่าวสารด้านแรงงานด้วยแอพพลิเคชั่น เว็บไซต์ ก.แรงงาน ให้มีชีวิตมั่นคง มีรายได้ นำเข้าสู่ระบบประกันสังคม เตรียมเสนอความก้าวหน้าไทยรับอนุสัญญา ๓ ฉบับต่อเวทีประชุมใหญ่ประจำปี ILO ณ นครเจนีวา** วันที่ ๘ - ๑๐ มิ.ย.นี้ กำชับข้อสั่งการนายกฯ ให้ข้าราชการระดับปฏิบัติเข้าใจเนื้องานของกระทรวง สามารถนำไปถ่ายทอดปฏิบัติให้เกิดผลสำเร็จได้ ชี้การทำงานเดินตามโรดแม็พ คสช.๓ระยะพร้อมวางแผนปรับโครงสร้างองค์กรแก้ปัญหาระยะยาว  
 พล.อ.สุรศักดิ์ กาญจนรัตน์ รัฐมนตรีว่าการกระทรวงแรงงาน กล่าวในโอกาสเป็นประธานการประชุมกระทรวงแรงงานครั้งที่ ๕/๒๕๕๘ ณ ห้องประชุมประสงค์ รณะนันทน์ ชั้น ๕ อาคารกระทรวงแรงงาน ว่า **การเตรียมความพร้อมในการเข้าร่วมประชุมใหญ่ประจำปี สมัยที่ ๑๐๔ ของ ILO ณ นครเจนีวา สมาพันธรัฐสวิส ระหว่างวันที่ ๘-๑๐ มิถุนายน ๒๕๕๘ นั้นกระทรวงแรงงานจะเสนอเรื่องการคุ้มครองแรงงาน การสร้างโอกาสสร้างงานให้มีคุณค่า แนวคิดการดำเนินงานของแรงงานนอกระบบแรงงานพิการ** **ความก้าวหน้าเรื่องการรับอนุสัญญาอย่างน้อย ๓ ฉบับที่จะรับรองในปีนี้ คือ** อนุสัญญาว่าด้วยแรงงานทางทะเล พ.ศ. ๒๕๔๙ (MLC) ซึ่งผ่าน สนช.แล้ว ส่วนฉบับที่ ๑๘๗ เรื่องความปลอดภัยของของพี่น้องแรงงาน และฉบับที่ ๑๑๑ ว่าด้วยการไม่เลือกปฏิบัติในการจ้างงานและอาชีพ เหลือเพียงขั้นตอนนำเรื่องเข้า สนช. พิจารณา ส่วนเรื่องแรงงานนอกระบบ เราคงต้องพัฒนาผู้นำเครือข่ายให้เข้าถึงข้อมูลข่าวสารด้านแรงงานได้ **เราต้องเตรียมความพร้อมผู้นำแรงงานนอกระบบรวมถึงแรงงานกลุ่มพิการ ซึ่งจะมาพร้อมกับแอพพลิเคชั่น เว็บไซต์ของกระทรวงแรงงานที่เขาสามารถท่องเทคโนโลยีได้** เราจะพัฒนาเขาไปสู่การพัฒนาแบบก้าวกระโดดได้อย่างไรนั้นทั้งนี้เพื่อทำให้เขามั่งคงมีรายได้มากขึ้นและนำเข้าสู่ระบบประกันสังคม  
 รัฐมนตรีว่าการกระทรวงแรงงาน กล่าวต่อว่า **การดำเนินงานของรัฐบาล คงต้องดำเนินงานตามโรดแม็พ คสช. ๓ ระยะ ระยะแรกเป็นการแก้ไขปัญหาเฉพาะหน้าเพื่อให้บ้านเมืองเกิดความสงบเรียบร้อย ระยะที่สองเป็นการบริหารราชการแผ่นดินให้มีความต่อเนื่องและมีประสิทธิภาพ ซึ่งขณะนี้เรากำลังอยู่ในช่วงที่สอง ส่วนระยะที่สามเป็นการส่งต่อการแก้ปัญหาระยะยาว**เพื่อวางรากฐานที่สำคัญของแต่ละหน่วยงานของประเทศเพื่อให้รัฐบาลได้ดำเนินการต่อไปได้ ส่วนข้อสั่งการของนายกรัฐมนตรีที่ได้กำชับให้ข้าราชการระดับปฏิบัติเข้าใจเนื้องานของกระทรวงและสามารถนำไปสู่การปฏิบัติและถ่ายทอดได้เพื่อให้งานที่ติดขัดในบางเรื่องสามารถเดินหน้าให้สำเร็จไปได้  
 ส่วน**การพัฒนากำลังแรงงานรองรับอาเซียนนั้นได้จัดกิจกรรม ๓ ส่วน คือ** **ส่วนแรกเป็นการเพิ่มขีดความสามารถในการแข่งขัน อาทิ** กิจกรรมการเพิ่มผลิตภาพแรงงานตามความต้องการของสถานประกอบกิจการ ๒๖๐ แห่ง เพิ่มศักยภาพฝีมือแรงงานในกลุ่มอุตสาหกรรมยานยนต์และชิ้นส่วน ๖,๘๐๐ คน **ส่วนที่สองการเพิ่มศักยภาพกำลังแรงงาน** มีกิจกรรรมยกระดับฝีมือแรงงานในสถานประกอบกิจการให้เป็นแรงงานมีฝีมือในด้านภาษาต่างประเทศ ไอที ในอุตสาหกรรมสำคัญเพื่อการพัฒนาประเทศ ๘๐,๑๖๙ คน ทดสอบมาตรฐานฯ ส่งเสริมให้พัฒนาฝีมือ ๑,๐๒๕,๐๐๐ คน และ**ส่วนที่สามการพัฒนาฝีมือเพื่อเพิ่มโอกาสในการประกอบอาชีพ**ฝึกพัฒนาฝีมือแรงงานรองรับเขตเศรษฐกิจตามแนวชายแดน๓๓,๓๘๐คน  
 ทั้งนี้ข้อมูลจากกรมการจัดหางานเมื่อวันที่ ๒๗ พ.ค.๕๘ เปิดเผยว่า **ผลการจดทะเบียนแรงงานต่างด้าว ตามมติ ครม.เมื่อวันที่ ๓ มี.ค.๕๘ พบว่า** มีแรงงานต่างด้าวมาจดทะเบียนเพื่อขอรับบัตรใหม่ทั้งสิ้น ๖๑๓,๔๗๘ คน นายจ้าง ๑๒๗,๘๖๔ คน และการจดทะเบียนในกิจการประมงทะเล ๒๒ จ. ทั้งสิ้น ๔๑,๙๓๖ คน นายจ้าง ๖,๔๙๖ คน (ประชาชาติธุรกิจออนไลน์ออนไลน์/มูลนิธิพัฒนาคนพิการไทย ๒๗ พ.ค.๕๘)

**ภาษามือ..เปิดโลกเงียบ…สู่โลกกว้าง**



**ฝนตกพรำๆ**

**ฝนตกปรอยๆ**

**Rain**

**‘กล่องนำทาง’ผลงานวิจัยเพื่อคนตาบอด**

 **สำหรับหลักการทำงานผู้ป่วยสวมชุดกล่องนำทางไว้ที่เอว เมื่อผู้ป่วยเคลื่อนไหวตนเองด้วยการเดิน เจอสิ่งกีดขวางคลื่นอัลตร้าโซนิกจะตรวจจับและวัดสัญญาณสะท้อนกลับมา“** „แม้ในปัจจุบัน กระแสการรณรงค์ให้ทั้งภาครัฐและเอกชนจะต้องปรับปรุงระบบสาธารณูปโภคขั้นพื้นฐานให้เอื้อต่อคนพิการต่าง ๆ อาทิ ทางลาดขึ้นลง ลิฟต์ หรือมีอักษรเบรลล์กำกับ เป็นต้น แต่ก็ต้องยอมรับว่า **ด้วยสภาพแวดล้อมที่อาจจะไม่ได้ถูกวางแผนมาสำหรับสร้างสิ่งอำนวยความสะดวกแก่คนพิการ ทำให้ยังมีข้อจำกัดต่อการใช้ชีวิตของบุคคลเหล่านี้**

**๓ สถาบัน อันประกอบด้วย** วิทยาลัยแพทยศาสตร์พระมงกุฎเกล้า โดย พ.อ.รศ.นพ.สุธี พานิชกุล ผู้ช่วยผู้อำนวยการฝ่ายพัฒนานวัตกรรมและสิ่งประดิษฐ์ และ พ.อ.ผศ.นพ.อารมย์ ขุนภาษี ผู้อำนวยการกองเวชศาสตร์ฟื้นฟู มหาวิทยาลัยเทคโนโลยีราชมงคล (มทร.) ธัญบุรี โดย ผศ.ดร.เดชฤทธิ์ มณีธรรม หัวหน้าสาขาวิศวกรรมแมคคาทรอนิกส์ คณะครุศาสตร์อุตสาหกรรม และ มหาวิทยาลัยราชภัฏวไลยอลงกรณ์ ในพระบรมราชูปถัมภ์ โดย ผศ.ดร.เบญจลักษณ์ เมืองมีศรี **จึงได้ร่วมกันวิจัยและคิดค้น กล่องนำทาง “PMK Blind Navigator” เพื่อช่วยคนพิการทางสายตาดำเนินชีวิตประจำวันได้สะดวกยิ่งขึ้น**

พ.อ.รศ.นพ.สุธี เปิดเผยว่า **เนื่องจากโรงพยาบาลพระมงกฎเกล้ามีทหารที่ได้รับบาดเจ็บบริเวณศีรษะและใบหน้า ในบางรายนอกจากบาดเจ็บทางสมองแล้วอาจสูญเสียการมองเห็น ดังนั้นอุปกรณ์กล่องนำทางนี้จะมีประโยชน์ในการช่วยให้พัฒนาทักษะในด้านการเดิน** โดยกล่องนำทางนี้จะช่วยในการฝึกเดินหลบหลีกสิ่งกีดขวาง ผู้ป่วยทางสายตาไม่ได้พิการมาแต่กำเนิด อุปกรณ์กล่องนำทางเข้าช่วยให้ผู้ป่วยได้เดินอำนวยความสะดวกในการดำเนินชีวิตประจำวัน นอกจากนี้ยังสามารถนำไปใช้กับผู้ป่วยที่ตาบอดรายอื่น ๆ ได้อีกด้วย

ผศ.ดร.เดชฤทธิ์ ผู้ออกแบบกล่องนำทาง  **“PMK Blind Navigator”**  กล่าวว่า **กล่องนำทาง ประกอบด้วย ๒ ส่วนสำคัญ ส่วนแรกเป็นโครงสร้าง (Hardware)**  จะประกอบไปด้วยโครงสร้างกล่องพลาสติกแบบสี่เหลี่ยม ไมโครคอนโทรลเลอร์ ชุดตรวจจับและวัดระยะทางด้วยคลื่นอัลตร้าโซนิก ชุดบันทึกเสียง แบตเตอรี่ ขนาด ๙ โวลต์ จอแสดงผล LCD **ส่วนที่สองจะเป็นซอฟต์แวร์** โดยใช้ภาษาซีในการเขียนควบคุมการทำงานทั้งระบบ

สำหรับ**หลักการทำงานผู้ป่วยสวมชุดกล่องนำทางไว้ที่เอว เมื่อผู้ป่วยเคลื่อนไหวตนเองด้วยการเดิน เจอสิ่งกีดขวางคลื่นอัลตร้าโซนิกจะตรวจจับและวัดสัญญาณสะท้อนกลับมา** พร้อมกับมีเสียงบอกระยะเพื่อให้ผู้ป่วยได้ยินเสียงและสามารถรับรู้ถึงสิ่งกีดขวางด้านหน้าว่าอยู่ที่ระยะเท่าไร จะได้หลบหลีกสิ่งกีดขวางได้

**กล่องนำทางนี้สามารถวัดระยะได้ไกลถึง ๒ เมตร น้ำหนักประมาณ ๐.๕ กิโลกรัม สำหรับระยะเวลาในการใช้งานขึ้นอยู่กับผู้ป่วย จากการทดลองแบตเตอรี่ขนาด ๙ โวลต์ อยู่ได้ประมาณ ๒ เดือน** อย่างไรก็ตาม กล่องนำทางยังเป็นเพียงเครื่องต้นแบบที่ผู้วิจัยร่วมมือกัน โดยได้นำไปใช้กับผู้ป่วยโรงพยาบาลพระมงกุฎเกล้า โดยมีต้นทุนในการผลิตเครื่องละประมาณ ๓,๐๐๐-๔,๐๐๐ บาทเท่านั้น ซึ่งในอนาคตจะมีการพัฒนาให้มีขนาดเล็กลง สามารถติดไว้ที่ไม้เท้า หรือประยุกต์ใส่ไว้ที่แขน เพื่อไม่ให้เกะกะและสะดวกต่อการใช้งาน. นภาพร พานิชชาติ (เดลินิวส์ออนไลน์ออนไลน์/มูลนิธิพัฒนาคนพิการไทย ๒๔ พ.ค.๕๘)

**คุณตาหูหนวก วัย๘๒สู้ชีวิต ปั่นจักรยาน**

**รับจ้างลับมีด** ชาวสังคมออนไลน์ได้แชร์ภาพจากสมาชิกเฟซบุ๊ค ชื่อคุณ Saranya Sanongphan โดยเป็นเรื่องราวของ**คุณตาท่านหนึ่งสู้ชีวิตด้วยการรับจ้างลับมีด** โดยเจ้าของโพสต์เผยว่า **คุณตาคนนี้อายุ ๘๒ ปี เป็นคนหูหนวก ปั่นจักยาน ‘ รับจ้างลับมีด** ซึ่งตนได้ไปรอรถเพื่อไปโรงเรียน เห็นคุณตาท่านี้กำลังข้ามถนนมา แล้วมีรถเก๋งคันหนึ่งขับมาเกือบจะชนคุณตาเพราะบีบแตรเสียงดังมากแต่ไม่ได้ยิน ซึ่งรถวิ่งมาไม่ได้ผ่อนความเร็วลงเลย

ด้วยความสงสารชาวบ้านก็เลยเรียกคุณตาให้มาฝนมีด ซึ่ง**คุณตาได้ขอซื้อข้าวของชาวบ้านกิน แต่ชาวบ้านบอกว่าจะเอามาให้กินฟรีๆ ซึ่งคุณตาก็ปฏิเสธด้วยความเกรงใจ** และอยากซื้อด้วยเงินของตัวเองมากกว่าโดยเจ้าของโพสต์เผยว่า **คุณตาเป็นคนไม่มีบ้านที่บริเวณหลังรถจักรยานมีหมอนกับผ้าห่ม ค่ำที่ไหนนอนที่นั่น**

“.. หนูถามแกว่า ตามาจากที่ไหน ตาบอกว่า ข้างสนามบินอุดร แล้วตามีลูกไหมตาบอกว่า ลูกอยู่ต่างจ.  
เห็นแล้วสงสารแกค่ะ ‘ คนอุดรเหมือนกัน ‘..”

อย่างไรก็ตามเมื่อภาพดังกล่าวถูกแชร์ได้มีคนชื่นชมความสู้ชีวิตของคุณตาท่านนี้และอยากช่วยเหลือรวมถึงอยากให้ลูกหลานของคุณตา หน่วยงานที่เกี่ยวข้องเข้าไปดูแลด้วย

**ขอบคุณที่มา** สมาชิกเฟซบุ๊ค ชื่อคุณ Saranya Sanongphan (news.mthai.comออนไลน์/มูลนิธิพัฒนาคนพิการไทย ๐๑ มิ.ย.๕๘)

**'Braille telephone' โทรศัพท์พิเศษแบบใหม่ช่วยให้คนตาบอดหูหนวกสื่อสารกับคนทั่วไป**

 **สตรีชาวออสเตรเลียผู้หนึ่งซึ่งตาบอดและหูหนวก สร้างประวัติศาสตร์เป็นชาวออสเตรเลียคนแรกที่ใช้โทรศัพท์พิเศษในการสื่อสารกับคนปกติได้ ด้วยอุปกรณ์ที่สามารถเปลี่ยนเสียงให้เป็นอักษรเบลล์**

คุณ Michelle Stevens ตาบอดตั้งแต่เกิดและต่อมาสูญเสียความสามารถในการได้ยิน เพราะโรคหูติดเชื้อ เธอคือหนึ่งในชาวออสเตรเลีย ๕ คนผู้เข้าร่วมใน**โครงการทดลองอุปกรณ์ชนิดใหม่ซึ่งผลิตในสหรัฐฯ เธอบอกว่าโทรศัพท์ที่เปลี่ยนเสียงให้เป็นอักษรเบลล์นี้คือนวัตกรรมที่ช่วยให้คนพิการทางสายตาและหูอย่างเธอ ไม่ต้องอยู่ในโลกเงียบอีกต่อไป**

ปัจจุบัน โทรศัพท์พิเศษที่เรียกว่า Braille telephone นี้ตกราคาเครื่องละ ๒,๕๐๐ ดอลล่าร์ ซึ่งในอนาคตคาดว่าเทคโนโลยีนี้อาจช่วยให้คนพิการทางสายตาและหูเข้าสู่โลกแห่งการทำงานได้เหมือนคนทั่วไปด้ว(voathai.comออนไลน์/มูลนิธิพัฒนาคนพิการไทย ๐๒ มิ.ย.๕๘)

**เตือนใช้ยาสเตียรอยด์เสี่ยงต้อกระจก-ตาบอด**

 **นพ.สุรเชษฐ์ สถิตนิรามัย** รักษาการปลัดกระทรวงสาธารณสุข (สธ.) กล่าวว่า จากผลการสำรวจภาวะตาบอดและสายตาเลือนรางปี ๒๕๕๖ โดยโรงพยาบาลเมตตาประชารักษ์ พบว่า**คนไทยอายุ ๕๐ ปีขึ้นไปจำนวน ๑๐๐ คน มีความชุกตาบอด ๐.๖ คน แต่ถ้าตรวจ ๑,๐๐๐ คนจะพบคนตาบอดถึง ๖ คน โดยกว่าร้อยละ ๗๐ มีสาเหตุมาจากภาวะต้อกระจก ซึ่งขณะนี้มีผู้ป่วยต้อกระจกตกค้างยังไม่ได้รับการผ่าตัดมากถึง ๗๐,๐๐๐-๑๐๐,๐๐๐ คน** ขณะเดียวกันก็มีผู้ป่วยเพิ่มขึ้นทุกวันๆ แม้ว่าในช่วง ๓-๗ ปีที่ผ่านมา **สธ.ได้ร่วมกับหน่วยที่เกี่ยวข้องเร่งระดมจักษุแพทย์ทั่วประเทศช่วยทำการผ่าตัดผู้ที่ยังตกค้างอยู่ แต่ที่น่าเป็นห่วงมากที่สุดคือผู้สูงอายุในชนบทอายุ ๗๐-๘๐ ปี ยังเข้าถึงการตรวจดวงตาได้น้อยจนทำให้ต้องสูญเสียดวงตา** ดังนั้น สธ. จึงตั้งเป้าผ่าตัดต้อกระจกชนิดบอด ๖๐,๐๐๐ ราย ใน ๑ ปี ภายใต้โครงการสาธารณสุขรวมใจมอบโลกสดใสเทิดไท้องค์ราชัน ซึ่งขณะนี้สามารถผ่าต้อกระจกไปได้แล้วกว่า ๓๕,๐๐๐ ราย

ด้าน **นพ.สุพรรณ ศรีธรรมมา อธิบดีกรมการแพทย์กล่าวว่า** สำหรับภาคที่พบปัญหามีผู้ที่ตาบอดมากที่สุดคือภาคอีสาน โดยมีปัจจัยมาจากการดำเนินชีวิต เช่น การทำงานในที่มีแดดจ้า ชาวนา ชาวไร่ ทำให้มีโอกาสตาบอดและเป็นต้อกระจกมากกว่าคนในเมือง นอกจากนี้ยังพบด้วยว่าอีก**ปัจจัยที่ทำให้เกิดต้อกระจกคือการใช้ยา เช่น ยาสเตียรอยด์** โดยคนกลุ่มที่รับประทานยาที่มีส่วนผสมของยาสเตียรอยด์มากๆ จะทำให้เป็นต้อกระจก และเกิดภาวะตาบอดได้ในที่สุด เป็นต้น. (ไทยรัฐออนไลน์/มูลนิธิพัฒนาคนพิการไทย ๓๐ พ.ค.๕๘)

**ชื่นชม!นศ.มะกันอัมพาตลุกเดินรับปริญญา**

 เมื่อวันที่ (๓มิ.ย.๕๘) ได้มีการเผยแพร่คลิปวีดีโอภาพของ **คริส นอร์ตัน ชายหนุ่มชาวอเมริกัน พยายามประคองตัวลุกขึ้นยืนจากรถเข็นคนพิการ ในงานมอบปริญญาของวิทยาลัยลูเธอร์ ในเมืองเดโคราห์ รัฐไอโอวา** เมื่อวันที่ ๒๔ พ.ค. ที่ผ่านมา โดยมีแฟนสาวช่วยประคอง เขาลุกขึ้นยืนและทรงตัวอย่างยากลำบาก ก่อนค่อยๆ สืบเท้าเดินอย่างช้าๆ ท่ามกลางเสียงปรบมือและโห่ร้องให้กำลังใจของเพื่อนๆ และผู้คนเต็มโรงยิมซึ่งเป็นสถานที่มอบปริญญาบัตร ก่อนจะเดินไปถึงคณะอาจารย์ที่มอบปริญญาให้กับเขา และจับมือแสดงความยินดี **จากนั้นแฟนสาวค่อยๆ ประคองเขาให้นั่งลงบนรถเข็น และเข็นรถออกจากงาน**

**นอร์ตันประสบอุบัติเหตุระหว่างการแข่งขันอเมริกันฟุตบอลระดับวิทยาลัย** เมื่อเดือนตุลาคม ปี ๒๕๕๓ ตอนอยู่ปี ๑ **ทำให้เขาได้รับบาดเจ็บที่กระดูกสันหลัง แพทย์บอกว่าความหวังที่นอร์ตันจะกลับมาเคลื่อนไหวร่างกายตั้งแต่คอลงไปมีแค่ ๓% เท่านั้น แต่หลังการพักฟื้นนาน ๔ ปี** รวมถึงการทำกายภาพบำบัดวันละ ๖ ชั่วโมงทุกวัน บวกกับความมุ่งมั่นตั้งใจอย่างแรงกล้าที่จะกลับมาเคลื่อนไหวได้อีกครั้ง **ทำให้นอร์ตันสามารถบรรลุเป้าหมาย นั่นคือการลุกขึ้นยืนและก้าวเดินได้อย่างไม่น่าเชื่อ**

นอร์ตัน กล่าวว่า เป้าหมายต่อไปของเขา คือ**เดินไปตามทางเดินในโบสถ์ในงานแต่งงานของเขากับคู่หมั้นสาว และได้เต้นรำกับเธอในงานแต่ง โดยทั้งคู่หมั้นหมายกัน ๑ วันก่อนเขาพิธีรับปริญญา** นอกจากนี้ นอร์ตันยัง**ตั้งมูลนิธิของเขาเองเพื่อช่วยเหลือผู้ป่วยที่พิการจากอาการบาดเจ็บกระดูกสันหลัง** แต่ไม่มีประกันสุขภาพเหมือนกับเขา ให้สามารถเข้าถึงการรักษาและโครงการบำบัดและฟื้นฟูร่างกายด้วย(tnnthailand.com ออนไลน์/มูลนิธิพัฒนาคนพิการไทย ๓ มิ.ย.๕๘)

**เด็กมะกันแบกน้องสมองพิการเดินรณรงค์**

**ด.ช.ฮันเตอร์ กันดี ชาวอเมริกันวัย ๑๔ ปี ที่แบก ด.ช.บราเดน น้องชายวัย ๗ ปี เดินเท้าเป็นระยะ ๖๕ กม.** เมื่อเดือนมิ.ย.ปีที่แล้ว **หวังสร้างความตระหนักให้คนหันมาสนใจโรคสมองพิการมากขึ้น** ซึ่งใช้เวลาเดินทั้งหมด๒วัน ทั้งนี้**ด.ช.บราเดน ป่วยเป็นโรคสมองพิการทำให้ไม่สามารถเดินไปไหนมาไหนโดยไม่มีคนดูแลได้**

ในปีนี้ฮันเตอร์ กันดี **เริ่มต้นออกเดินรณรงค์เมื่อวันศุกร์ที่ผ่านมา จากสนามเด็กเล่นในเมืองบ้านเกิดเท็มเพอแรนซ์ รัฐมิชิแกน** ซึ่งเคยใช้เป็นสถานที่เปิดรับบริจาคเงินให้กับโรงเรียนประถมของบราเดน ไปยังเมืองแอน อาร์เบอร์ รวมระยะทาง๙๐กม. โดยระหว่างทางเดินรณรงค์ในช่วงตอนกลางวัน นางแดเนียล กันดี มารดาของเด็กทั้งสองคนได้ประกาศว่า เขาได้เดินแบกน้องชายมาเป็นระยะทางเกือบ๑ไมล์แล้ว

**ภารกิจเดินแบกน้องชายเพื่อรณรงค์โรคสมองพิการจะเดินถึงจุดหมายในวันอาทิตย์นี้** ซึ่งครอบครัวของเด็กทั้งสองคนกล่าวว่า โครงการนี้เป็นการรณรงค์เพื่อสร้างความตระหนักให้เกิดขึ้นไม่ใช่เป็นการเรี่ยไรเงินบริจาค“  
(เดลินิวส์ออนไลน์/มูลนิธิพัฒนาคนพิการไทย ๖ มิ.ย.๕๘)

**รมว.พม.ย้ำจ่ายเงินเบี้ยคนพิการแน่-เร่งช่วยผู้ประสบปัญหาสังคม**

**รมว.พม. ชี้แจงกรณีรัฐจ่ายเงินเบี้ยคนพิการล่าช้า ย้ำต้องได้แน่นอน ตามสิทธิของคนพิการ-กำชับช่วยเหลือผู้ประสบปัญหาทางสังคม**

**พลตำรวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ กล่าวว่า** จากกรณีหญิงสาว อายุ ๑๖ ปี เข้าแจ้งความกับเจ้าหน้าที่ตำรวจว่า ถูกพระภิกษุ ข่มขืนกระทำชำเรา นานกว่า ๓ ปี โดยหลอกให้ไปหาในกุฏิ อ้างจะช่วยเหลือเรื่องเรียน ก่อนบังคับขืนใจพร้อมถ่ายภาพเอาไว้ข่มขู่ แต่คดีความไม่คืบหน้า ซ้ำถูกลูกชายพระยิงปืนข่มขู่ ที่จ.นครศรีธรรมราช และกรณีเจ้าหน้าที่ตำรวจนำกำลังเข้าจับกุมพ่อเลี้ยงหื่น อายุ ๓๔ ปี ข่มขืนกระทำชำเรา ลูกเลี้ยงสาว อายุ ๑๖ ปี นาน ๓ ปี จนตั้งครรภ์ ๖ เดือน ที่จ.นครศรีธรรมราช **ตนได้กำชับให้พัฒนาสังคมและความมั่นคงของมนุษย์จ.นครศรีธรรมราช (พมจ.นครศรีธรรมราช) ลงพื้นที่ตรวจสอบข้อเท็จจริงและให้การช่วยเหลือในเบื้องต้นตามภารกิจกระทรวงฯ พร้อมเร่งเยียวยาฟื้นฟูสภาพจิตใจของเด็กสาวและครอบครัวโดยด่วน**

สำหรับกรณีที่**ครอบครัวเด็กพิการ ร้องเรียนต่อสื่อมวลชนให้รัฐบาลทำตามสัญญา เรื่องการจ่ายเบี้ยคนพิการ ที่จากเดิม ๕๐๐ บาท/เดือน เพิ่มเป็น ๘๐๐ บาท/เดือน ซึ่งปัจจุบันยังไม่ได้รับเพิ่มตามที่รัฐแจ้ง** ตนขอเน้นย้ำว่าคนพิการต้องได้รับเงินส่วนนี้อย่างแน่นอน จะมีการเบิกจ่ายย้อนหลังให้ หากคนพิการคนใดยังไม่ได้รับเบี้ยเพิ่มเป็น ๘๐๐ บาท/เดือน สามารถโทรศัพท์มาแจ้งได้ที่**ศูนย์ช่วยเหลือสังคม OSCC โทร ๑๓๐๐ ตลอด ๒๔ ชม.** (innnews.co.thออนไลน์/มูลนิธิพัฒนาคนพิการไทย ๘ มิ.ย.๕๘)

**ขาเทียม 'รู้สึกได้' ความหวังใหม่คนพิการ**

 **ศาสตราจารย์อูเบอร์ต เอกเกอร์ จากมหาวิทยาลัยลินซ์ในออสเตรีย เผยความสำเร็จในการคิดค้นขาเทียมที่ทำให้ผู้สวมใส่สามารถรับรู้ความรู้สึกของขาส่วนที่เสียไปได้** ซึ่งนับเป็นนวัตกรรมใหม่ที่ไม่เคยมีมาก่อน

**การทำงานของสิ่งประดิษฐ์นี้ เป็นกระบวนการทำงาน ๒ ทาง** เริ่มจากการรื้อและเชื่อมต่อส่วนปลายของเส้นประสาทเท้าที่ยังหลงเหลือจากตอขาของผู้ป่วย ไปยังเนื้อเยื่อที่สมบูรณ์ดีที่ต้นขา โดยจัดวางให้อยู่ใกล้ผิวหนังด้านบนมากที่สุด จากนั้นจึงติดตั้งเซนเซอร์รับสัญญาณ ๖ ตัวที่พื้นเท้าของขาเทียม โดย**อุปกรณ์ขาเทียมที่ใช้เป็นแบบที่มีน้ำหนักเบา และเชื่อมต่อตัวรับสัญญาณนั้นไปยังตัวกระตุ้นบริเวณเบ้าของขาเทียมซึ่งเป็นส่วนที่รองรับตอขา และเมื่อผู้ใช้ลงน้ำหนักในการก้าวเดิน สัญญาณจากพื้นเท้าขาเทียมจะถูกส่งไปยังสมอง**

ศ.เอกเกอร์ อธิบายว่า **โดยปกติแล้ว ตัวรับสิ่งเร้าบริเวณผิวหนังที่เท้าจะทำหน้าที่ส่งสัญญาณนี้ แต่ในกรณีที่ผู้ป่วยสูญเสียอวัยวะไป จะไม่มีตัวรับสิ่งเร้านั้น แต่เส้นประสาทก็ยังคงอยู่ เพียงแต่ไม่ได้รับการกระตุ้นเท่านั้น** เมื่อปี ๒๕๕๓ เอกเกอร์เคยนำเสนอแขนเทียมที่ควบคุมได้โดยสมอง ซึ่งสามารถควบคุมได้โดยใช้ประสาทสั่งการซึ่งปกติแล้วจะเชื่อมต่อกับอวัยวะ ในกรณีนี้มีหลักการทำงานที่คล้ายกัน เพียงแต่เป็นกรบวนการย้อนกลับที่ส่งข้อมูลจากอวัยวะไปยังสมองแทน

ผู้ที่เข้ารับการทดลองครั้งนี้ คือ **นายโวล์ฟกัง แร็งเกอร์ อดีตครูชาวออสเตรียวัย ๕๔ ปี สูญเสียขาขวาจากลิ่มเลือดอุดตัน ซึ่งเป็นผลมาจากภาวะสมองขาดเลือด จากการทดลองใช้ขาเทียมใหม่ในช่วง ๖ เดือนที่ผ่านมา แร็งเกอร์เผยว่า เขารู้สึกราวกับว่ากลับมามีเท้าจริงอีกครั้ง** เขาไม่ลื่นล้มบนน้ำแข็งอีกแล้ว และยังสามารถบอกได้ถึงความแตกต่างของพื้นผิวที่เขาเหยียบลงไป ไม่ว่าจะเป็นกรวด คอนกรีต หญ้า หรือทราย

นอกจากนี้ **อีกหนึ่งคุณสมบัติพิเศษของขาเทียมไฮเทคนี้ คือกำจัดอาการเจ็บปวดที่เรียกว่า ความรู้สึกปวดปลายต่อตอขา ซึ่งเป็นความเจ็บปวดที่เกิดจากการที่สมองเพิ่มการรับรู้ในระดับที่เข้มข้นขึ้น** เพื่อควานหาการส่งสัญญาณจากอวัยวะที่หายไป

**พฤติกรรมดังกล่าวของสมองทำให้การรับความรู้สึกบริเวณตอขาเป็นไปในระดับที่รุนแรงกว่าปกติ บวกกับประสบการณ์จากการสูญเสียอวัยวะที่ตอกย้ำความทรงจำที่เจ็บปวด** ซึ่งการเชื่อมต่อการรับรู้ของเส้นประสาทด้วยสิ่งประดิษฐ์นี้ เป็นการเติมเต็มช่องว่าง และทำให้สมองกลับมารับรู้ข้อมูลตามจริงอีกครั้ง

ทั้งนี้ เอกเกอร์หวังว่าเขาจะได้รับการสนับสนุนจากบริษัทที่สนใจ เพื่อช่วยในการผลิต และทำให้ราคาต้นทุนของขาเทียมนี้ลดลง ราคาของขาเทียมไฮเท็คในขณะนี้อยู่ระหว่าง ๑๐,๐๐๐ - ๓๐,๐๐๐ ยูโร (ประมาณ ๓๗๕,๖๐๐ - ๑,๑๐๐,๐๐๐ บาท) **โดยเขาเชื่อว่ามันจะช่วยยกระดับคุณภาพชีวิตของผู้สูญเสียอวัยวะให้ดีขึ้น และกลับไปใช้ชีวิตในสังคมได้อย่างมีความสุขอีกครั้งเพราะว่าคนกลุ่มนี้ไม่ใช่คนป่วยเพียงแค่มีส่วนที่ขาดหายไปเท่านั้นเอง.“** (เดลินิวส์ออนไลน์/มูลนิธิพัฒนาคนพิการไทย ๘ มิ.ย.๕๘)

**เรื่องราวสุดประทับใจ...ของคุณแม่ยอดนักสู้กับบุตรพิการออทิสติก**

 

เมื่อ ๒๑ ปีก่อน **นางหม่า เสี่ยว ชิว ได้ให้กำเนิดทารกแฝดคู่หนึ่ง ซึ่งมีอาการออทิสติก** **หรือความพิการทางสมองมาตั้งแต่กำเนิด ส่วนสามีก็ขอหย่าเนื่องจากทนรับไม่ได้กับสภาวะความตึงเครียดที่เกิดขึ้น ส่งผลให้ภาระการดูแลลูกทั้งหมดตกเป็นของเธอ** คุณแม่หม่าจึงต้องยอมลาออกจากงานทั้งที่ได้เงินเดือนดี เพื่อนำแรงกายแรงใจทั้งหมดมาใช้ดูแลลูก ๒ คนที่พิการและไม่สามารถช่วยเหลือตนเองได้

ปีนี้คุณแม่หม่า อายุ ๔๑ ปี **เธอใช้ความรักของแม่ทั้งหมดที่มีไปกับการดูแลลูกฝาแฝด ซึ่งเป็นความรักที่ทั้งโลกจะต้องซาบซึ้ง สุขภาพร่างกายของแฝดพี่ชาย นายจาง หัง จวิ้น ไม่ค่อยจะสู้ดีนัก เขามีน้ำหนักตัวถึง ๒๕๐ กิโลกรัม** ไม่สามารถลุกจากเตียงเคลื่อนไหวร่างกายได้ คุณแม่ผู้นี้จะต้องใช้เวลาเกือบทั้งวันในการดูแลเขา จนทำให้ตัวเองเหลือเวลานอนหลับพักผ่อนเพียงวันละ ๒-๓ ชั่วโมงเท่านั้น

โดยในช่วงเย็นของแต่ละวัน **คุณแม่หม่าต้องยุ่งอยู่กับการดูแลลูกพิการทั้งสองคน โดยเฉพาะลูกชายคนโตที่ต้องทำการพลิกตัว เปลี่ยนเสื้อผ้า ลุกขึ้นนั่งทานข้าว และเช็ดตัว ซึ่งจำเป็นต้องมีแม่ค่อยให้ความช่วยเหลือทั้งหมด** คุณแม่หม่ากล่าวว่า ยังดีที่น้องชาย นายจาง หยวน จวิ้น มีกำลังที่จะสามารถช่วยเหลือตนเองได้ และบางครั้งเขาก็ยังมาช่วยแม่อีกด้วย **สำหรับเธอแล้วเด็กทั้งสองเป็นเด็กน่ารักที่สุด เธอไม่รู้สึกผิดหวังเลยซักนิดที่ให้กำเนิดพวกเขาออกมา**

**คุณแม่หม่า อาศัยอยู่ทางเหนือสุดของนครเซี่ยงไฮ้ ในจีนแผ่นดินใหญ่ เรื่องราวของเธอและลูกทั้งสองถูกนำมาเสนอข่าวให้คนในพื้นที่ได้รับทราบกันอย่างต่อเนื่อง** ซึ่งเป็นเรื่องราวที่ชนะใจประชาชนไปทั่วทุกพื้นที่ในจีนแผ่นดินใหญ่ด้วย **เมื่อเปรียบเทียบระหว่างพี่ชายกับน้องชายแล้ว จะเห็นว่าน้องชายมีสุขภาพร่างกายที่ดีกว่า และเขายังเกิดมาพร้อมกับพรสวรรค์ มีเสียงอันไพเราะ ที่จะทำให้เขาเป็นนักร้องที่ยอดเยี่ยมได้**อีกด้วย

ตั้งแต่ปีค.ศ. ๒๐๑๒ เป็นต้นมา **คุณแม่หม่าก็จะพาลูกชายคนเล็กนั่งรถเป็นเวลา ๓ ชั่วโมงเพื่อไปเข้าคลาสฟรีสำหรับฝึกฝนเปียโนและการร้องเพลง และด้วยพรสวรรค์ของเขา ทำให้เค้าชนะและได้รับรางวัลมากมายจากการไปประกวดแข่งขันรองเพลงคลาสสิคที่ประเทศอิตาลีและรัสเซีย** และหากช่วงไหนที่เขาไม่ได้ไปฝึกเปียโนและร้องเพลง เขาก็จะช่วยแม่ทำงานบ้านและดูแลพี่ชาย ซึ่งคุณแม่เองก็หวังว่าก่อนที่ตนจะต้องจากโลกใบนี้ไป ลูกชายคนเล็กจะสามารถเรียนรู้และช่วยพี่ชายของเขาได้

**นายจาง หยวน จวิ้น ได้มีโอกาสขึ้นเวทีแสดงความสามารถในการร้องเพลง และยังได้แสดงถึงความกตัญญู ความรู้สึกขอบคุณที่มีต่อคุณแม่ของเขาบนเวที**อีกด้วย มีคนพูดว่า เด็กทั้งสองคนนี้เป็นเด็กที่มีความโชคดีมากๆ เพราะมีคุณแม่ที่สามารถเสียสละความสุขทุกสิ่งอย่างเพื่อลูกได้ ยิ่งไปกว่านั้น**ทุกคนยกย่องให้คุณแม่ผู้นี้เปรียบเสมือนเทพจากสวรรค์ที่ถูกส่งลงมาให้ดูแลเด็กทั้งสองคนนี้ การยืนหยัดต่อสู้และความรักของคุณแม่หม่า เป็นสิ่งที่สร้างความรู้สึกซาบซึ้งให้กับผู้คนจำนวนมาก** เพราะเธอใช้เวลากว่า ๒๐ ปี ในการทำให้ครอบครัวที่เคยมีสภาพเหลวแหลกเหมือนตกอยู่ในนรก กลับกลายมาเป็นครอบครัวที่เต็มเปี่ยมไปด้วยความรักอยู่ทุกหนแห่ง

หลังจากอ่านเรื่องราวของคุณแม่หม่าแล้ว ทำให้รู้สึกว่า**บนโลกใบนี้ไม่มีความทุกข์หรือปัญหาใดๆที่เราจะข้ามผ่านไปไม่ได้ และเหนือสิ่งอื่นใด ความรักของแม่เป็นความรักที่ยิ่งใหญ่และน่าประทับใจอย่างสุดซึ้ง** ช่วยกันแชร์เรื่องราวดีๆเหล่านี้ เพื่อทำให้ทุกที่ ทุกคน ได้สัมผัสกับความรักที่เกิดขึ้น (bigza.comออนไลน์/มูลนิธิพัฒนาคนพิการไทย ๑๐ มิ.ย.๕๘)

**อายทำไม?‘เราไม่แตกต่าง’**

 ปฏิญญา เอี่ยมตาล โดยทีมข่าวรายงานพิเศษ : “ฝันอยากเป็นนักร้อง หรือเป็นนักประชาสัมพันธ์ก็ได้ หนูว่าหนูเป็นได้ เพราะหนูชอบพูดชอบคุย ชอบถามชอบสงสัย ชอบบอกชอบแนะนำคนนั้นคนนี้ **มีอยู่ครั้งหนึ่งเพื่อนหนูในเฟซบุ๊กเขาเป็นแบบเดียวกัน หนูก็เอารูปที่ถ่ายด้วยกันมาโพสต์ลง เขาโกรธใหญ่เลยว่าเอารูปเขาไปลงทำไม อายคนอื่นหนูตอบว่าจะไปอายทำไมเราไม่แตกต่างไม่เห็นต้องอายเลย**”  
               **“น้องฝ้าย” ด.ญ.บุญธิดา ชินวงษ์ นักเรียนชั้น ม.๓ วัย ๑๔ ปี เล่าถึงความฝันในอนาคต แม้ไม่สามารถเคลื่อนไหวร่างกายเหมือนเด็กคนอื่นแต่ในวันนี้น้องฝ้ายพร้อมแล้วที่จะใช้ชีวิตเหมือนคนทั่วไป** ตอนเป็นเด็กเล็กเคยเฝ้าถามแม่ทุกวันๆว่าเมื่อไหร่แขนและขาของหนูจะงอกออกมาเสียทีแม่ตอบว่าเดี๋ยวมันก็งอกเอง  
               **“วันนี้หนูรู้แล้ว มันจะไม่งอกออกมาอีก แรกๆ ก็เศร้าใจเหมือนกันนะ แต่พอมาโรงเรียนเห็นเพื่อนคนอื่นๆ เป็นแบบเรา ก็เลยไม่ได้คิดอะไร เพราะหนูมีครอบครัวที่อบอุ่น** พ่อแม่ไม่เคยเก็บหนูไว้ในบ้าน พาไปเดินห้าง ไปโน่นไปนี่เหมือนเด็กปกติทั่วไป หนูไม่เคยคิดน้อยเนื้อต่ำใจที่เกิดมาเป็นแบบนี้ ภูมิใจด้วยซ้ำ เพราะทำอะไรได้หลายอย่าง หนูทำคอมพิวเตอร์เป็น ทำโปรแกรมโฟโต้ช็อป โฟโต้สเคป ฯลฯ **หนูชอบไปโรงเรียน มีกิจกรรมให้ทำเยอะแยะหนูไม่เหงาและไม่คิดมากเหมือนเด็กคนอื่น”  
              น้องฝ้ายพยายามช่วยแบ่งเบาภาระค่าใช้จ่ายครอบครัว ด้วยการรับจ้างระบายสีภาพกระเป๋าผ้าบาติกช่วงปิดเทอม รับมา ๕๐ ใบ ได้ค่าจ้างใบละ ๑๐ บาท** ใช้วิธีออกแบบรูปภาพเอง หรือเลือกรูปที่ชอบจากอินเทอร์เน็ต หากมีเวลาว่างจะฝึกร้องเพลงและเต้นรำ ตามความฝันที่อยากเป็นนักร้อง ระหว่างระบายสีกระเป๋าผ้าน้องฝ้ายก็ร้องเพลงไปด้วย ส่วนใหญ่เป็นเพลงของนักร้องในดวงใจ คือ “พี่ตูน บอดี้สแลม” หากเป็นไปได้อยากเจอตัวเป็นๆ พี่ตูนสักครั้งหนึ่งอยากไปดูคอนเสิร์ตหน้าเวที  
              **อยากบอกเพื่อนๆ ที่พิการว่า ต้องพอใจในสิ่งที่เกิดมาพร้อมกับตัวเรา ถึงมันจะไม่ครบก็ตาม จงใช้สิ่งที่หลงเหลืออยู่ให้ได้ประโยชน์ที่สุด** ใครจะมองเรายังไงก็ปล่อยให้เขามองไป ขอแค่เราอย่าท้อก็พอ ให้ใช้ชีวิตเหมือนคนปกติ แล้วเวลาไปไหนเราไม่เคยอายใครอย่าไปคิดว่าตัวเองแตกต่างจากคนอื่นเราแค่ใช้อุปกรณ์ช่วยเท่านั้น  
              **แม้รัฐบาลพยายามออกนโยบายส่งเสริมเด็กพิการได้ออกจากบ้านไปเรียนหนังสือ แต่ระหว่างการเดินทางมาโรงเรียนของ “น้องฝ้าย” ไม่ใช่เรื่องง่าย**...บ้านน้องฝ้ายอยู่ซอยแจ้งวัฒนะ ๑๔ ทุกเช้าแม่จ้างน้าชายขับรถไปส่งที่ ร.ร.ศรีสังวาลย์ แถวปากเกร็ด ตอนเย็นต้องมารับกลับบ้าน **หากคิดเฉพาะค่ารถก็ไม่ต่ำกว่าวันละ ๒๐๐บาททำให้เงินเบี้ยเลี้ยงคนพิการที่ได้รับเดือนละ๕๐๐บาทไม่เพียงพอค่าใช้จ่ายส่วนนี้**               “**รัฐบอกจะเพิ่มให้เป็น ๘๐๐ บาท ตั้งแต่ปีที่แล้ว ก็ยังไม่ได้ แม่บอกได้แค่ ๕๐๐ บาท บางทีก็สงสารแม่นะ สิ้นเปลืองค่ารถมารับส่ง** แต่แม่บอกว่าไม่เป็นไร อยากให้หนูได้เรียนหนังสือ โตขึ้นจะได้ไม่ลำบาก หนูเลยตั้งใจเรียนและบอกแม่ว่าอยากเรียนสูงๆจนจบป.ตรีจะได้มีงานทำดีๆมีเงินเดือนมาให้แม่”  
               เนื่องจาก**โรงเรียนมี “โครงการไอทีเด็กพิการตามพระราชดำริสมเด็จพระเทพรัตนราชสุดาฯ สยามบรมราชกุมารี” ทำให้น้องฝ้ายได้รับคอมพิวเตอร์โน้ตบุ๊ก ๑ เครื่อง สำหรับฝึกใช้ที่บ้าน** น้องฝ้ายใช้คอมพิวเตอร์ตัวนี้รับจ้างพิมพ์รายงานให้พี่ๆ และญาติๆ รวมถึงคนในละแวกบ้าน และเอาเงินที่ได้มาเก็บใส่กระปุกออมสินไว้ช่วยแม่จ่ายค่าเล่าเรียนเทอมละ๔,๐๐๐บาทแต่ตอนนี้เครื่องปริ๊นเตอร์เสียทำให้ขาดรายได้ส่วนนี้ไป  
**“ตอนนี้เรียนอีกเทอมเดียวจบ ม.๓ แม่อยากให้เรียน กศน. หนูบอกไม่เอา อยากเรียนต่อ ม.๔ แต่แม่บอกว่า กลัวมีปัญหาในการเดินทาง ค่าใช้จ่ายเยอะ ตอนนี้คงดูก่อนว่าแม่จะส่งหนูเรียนไหวไหม”** น้องฝ้าย กล่าวอย่างมีความหวัง(คมชัดลึกออนไลน์/มูลนิธิพัฒนาคนพิการไทย ๑๑ มิ.ย.๕๘)

**อัจฉริยะออทิสติกของวงการซอฟต์แวร์**

 **ดั๊ก แมคแนบบ์** **จบการศึกษาระดับป.ตรีสาขาวิทยาการคอมพิวเตอร์ตั้งแต่ปี ๒๕๕๔ แต่หลังจากเพียรพยายามสมัครเข้าทำงานในบริษัทต่างๆ นับตั้งแต่เรียนจบ เขาก็ไม่เคยประสบความสำเร็จได้เข้าทำงานในบริษัทใดเลย**

**อุปสรรคที่เป็นกำแพงกีดกั้นความสำเร็จของเขาคือ**สิ่งที่ติดตัวเขามาตั้งแต่กำเนิด นั่นคือเขาเป็นหนึ่งในกลุ่มผู้ที่มี**อาการออทิสติก** จนเมื่ออายุ ๓๕ ปีแมคแนบบ์ได้เข้ารับการตรวจ**จึงรู้ว่าตนเองมีอาการดังกล่าว ที่ทำให้แมคแนบบ์มีบุคลิกที่เข้ากับคนอื่นในสังคมได้ยาก**ทำให้ไม่เป็นที่ต้องการของบริษัทส่วนใหญ่ ที่ต้องการการทำงานเป็นทีม

  แต่ในที่สุด **แมคแนบบ์ ก็ประสบความสำเร็จ ได้รับการว่างจ้างเข้าทำงานเป็นพนักงานของบริษัทยักษ์ใหญ่ในอุตสาหกรรมคอมพิวเตอร์ อย่าง ไมโครซอฟท์ อิงค์** เมื่อ ๕ เดือนที่ผ่านมานี้เอง โดย**ทำงานในตำแหน่งเจ้าหน้าที่วิเคราะห์-ทดสอบซอฟต์แวร์ในโครงการอัลตร้า เทสติ้ง ที่เกิดขึ้นเมื่อ ๒ ปีครึ่งมาแล้ว** และไม่ต้องพึ่งพาการทำงานเป็นทีมทำให้เขาสามารถทำงานจากที่บ้านได้เพียงลำพัง **เจ้าหน้าที่ในโครงการอัลตร้า เทสติ้งของไมโครซอฟท์นั้นมีพนักงานที่มีอาการออทิสติกมากถึง ๘๐% เรียกได้ว่าเป็นกระดูกสันหลังของโครงการนี้เลย**

แม้แมคแนบบ์จะมีปัญหาในด้านบุคลิกภาพ ทั้งการไม่ยอมสบตาผู้อื่น มีความอ่อนไหวต่อแสง หรือเสียง และมีบุคลิกที่เป็นเอกลักษณ์ของผู้ที่มีอาการออทิสติกซึ่งต้องการผู้ที่เข้าใจและอดทนที่จะทำการสื่อสารกับเขา แต่**สวรรค์ได้ประทานพรสวรรค์ประการสำคัญให้เขา นั่นคือการทำงานที่ซับซ้อน จดจำรูปแบบข้อมูล และการค้นหาข้อผิดพลาดในชุดรหัสของโปรแกรมได้เป็นอย่างดี ทำให้แมคแนบบ์และผู้ที่มีอาการออทิสติกที่ได้รับคัดเลือกเข้าโครงการนี้ เป็นประโยชน์ต่อบริษัทผู้ผลิตซอฟต์แวร์อย่างไมโครซอฟท์เป็นอย่างมาก** นอกจากไมโครซอฟท์แล้ว ผู้ผลิตซอฟต์แวร์รายอื่น เช่น เอสเอพี เอสอี  เฟรดดี แมค และเอชพี ออสเตรเลีย **ก็เปิดโครงการรับพนักงานวิเคราะห์ซอฟต์แวร์ที่มีพรสวรรค์เฉพาะทางในกลุ่มผู้ที่มีอาการออทิสติกด้วยเช่นกัน**

  เมื่อปีที่แล้ว **ทีมงานพิเศษที่ทำการวิเคราะห์ซอฟต์แวร์ของไมโครซอฟท์ สามารถตรวจจับข้อผิดพลาด หรือ "บัก"** ของชุดซอฟต์แวร์ที่ใช้ในการจัดการมอบรางวัล เว็บบี อวอร์ดส์ ที่มอบให้แก่ผู้ที่มีความสามารถเป็นเลิศด้านอินเทอร์เน็ต **ซึ่งผลงานการวิเคราะห์ซอฟต์แวร์ของกลุ่มผู้มีอาการออทิสติกกลุ่มนี้เป็นที่ยอมรับของเจ้าของชุดซอฟต์แวร์ดังกล่าว**

นายสตีฟ มาร์เชส ผู้อำนวยการบริหารเว็บบี มีเดีย กรุ๊ป **กล่าวยกย่องทีมงานกลุ่มนี้ว่า มีความสามารถในการตรวจจับบัก ในรหัสซอฟต์แวร์ ได้มากกว่าคนปกติ ๕-๑๐ เท่า** **ซึ่งเป็นเรื่องที่น่าทึ่งมากสำหรับตนเอง** และกล่าวชื่นชมโครงการของไมโครซอฟท์ว่าเป็นโครงการที่เฉียบแหลมที่ใช้พรสวรรค์ที่ซ่อนอยู่ในกลุ่มคนพิเศษของสังคม

  อย่างไรก็ตาม**ในมุมของผู้ทำธุรกิจ เจ้าของโครงการว่าจ้างผู้ที่มีอาการออทิสติกเข้าทำงานนั้น เป็นเรื่องที่ท้าทายมาก เพราะบริษัทต้องยกเครื่องระบบการฝึกอบรม เพิ่มทักษะการสื่อสาร และยอมรับขั้นตอนการทำงานที่ไม่เป็นไปตามแบบแผนเดิมของบริษัท** เพื่อให้พนักงานกลุ่มนี้สามารถรับสภาพการทำงานที่มีผู้อื่นอยู่ร่วมด้วย และมีเสียงรบกวนที่อาจทำลายสมาธิของผู้ที่ไม่ผ่านการฝึกอบรมในการรับสภาพมาก่อนได้

  นอกจากนั้น**นายจ้างและลูกจ้างยังต้องยอมรับอัตราค่าจ้างงานที่กำหนดขึ้นมาเฉพาะสำหรับคนกลุ่มนี้ได้อีกด้วย** แต่จะอย่างไร การทำงานกับไมโครซอฟท์และบริษัทไอทีขนาดใหญ่ ให้ผลประโยชน์เป็นค่าตอบแทนมากกว่าบริษัทอื่นๆ ที่แมคแนบบ์เคยสมัครเข้าทำงานมาแล้วทั้งหมด

**เฉพาะในสหรัฐอเมริกา มีผู้ที่มีอาการออทิสติกมากถึง ๑ ใน ๖๘ คน** นั่นหมายถึงว่า**มีบุคคลที่อาจจะมีพรสวรรค์พิเศษเช่นเดียวกับแมคแนบบ์มากถึง ๓.๕ ล้านคน** รอเข้าทำงานในบริษัทที่มีสภาพแวดล้อมและรูปแบบ รวมทั้งงานที่เหมาะสม

  ยิ่งไปกว่านั้น**รัฐบาลสหรัฐอเมริกายังให้การสนับสนุนบริษัทต่างๆ ให้ว่าจ้างบุคคลกลุ่มนี้เข้าทำงาน โดยให้สิทธิพิเศษแก่บริษัทกลุ่มนี้ที่จะมีสิทธิ์ได้รับงานโครงการของภาครัฐมากกว่าบริษัทอื่นที่ไม่มีเงื่อนไขพิเศษนี้** คนกลุ่มนี้อาจจะเป็นเพชรในตม ที่รอการค้นหาและนำมาเจียระไน ถ้าสังคมให้โอกาสพวกเขาก็อาจจะทำประโยชน์ได้อย่างมหาศาลได้เช่นกัน(คมชัดลึกออนไลน์/มูลนิธิพัฒนาคนพิการไทย ๖ มิ.ย.๕๘)

**เล็งออกมอก.สินค้าผู้สูงอายุ-คนพิการ**

 นายหทัย อู่ไทย เลขาธิการสำนักงานมาตรฐานผลิตภัณฑ์อุตสาหกรรม (สมอ.) เปิดเผยว่า **สมอ.อยู่ระหว่างหารือร่วมกับสถาบันก่อสร้างแห่งประเทศไทย ในการจัดทำมาตรฐานผลิตภัณฑ์อุตสาหกรรม(มอก.) สำหรับผลิตภัณฑ์ที่ใช้ในงานก่อสร้างอาคารสาธารณะ ของผู้สูงอายุและคนพิการ เบื้องต้นจะจัดทำทั้งสิ้น ๒๙ รายการ เช่น** ราวจับ สวิทช์ไฟฟ้า ปลั๊กไฟฟ้า โถสุขภัณฑ์ การใช้สี ก๊อกน้ำ ทางลาด บันได ลูกบิดประตู มือจับประตู กลอนประตูพื้น รั้ว เก้าอี้ ว่าจะต้องมีมาตรฐานอย่างไร **เนื่องจากขณะนี้การติดตั้งอุปกรณ์สำหรับผู้สูงอายุ หรือคนพิการ ยังไม่มีมาตรฐานรองรับที่ถูกต้องส่งผลให้ผู้ก่อสร้างอาคาร ไม่สามารถมีมาตรการในการเลือกใช้ที่ถูกต้องได้**

“ตอนนี้มีการตั้งกรมกิจการผู้สูงอายุ(ผส.) ภายใต้สังกัดกระทรวงการพัฒนาสังคมและความมั่นคงของมนุษย์ (พม.) มาแล้ว ซึ่ง**มีการระบุถึงการสร้างอาคารสาธารณะของผู้สูงอายุ และคนพิการว่า จะต้องมีมาตรฐานผลิตภัณฑ์แต่ละประเภทอย่างไร** ซึ่งตอนนี้อยู่ระหว่างการหารือร่วมกับสถาบันก่อสร้างเช่น บันได ควรมีความสูงแต่ละชั้นเท่าไร ลูกบิดประตูควรเป็นอย่างไร โถสุขภัณฑ์ ต้องใช้วัสดุ หรือต้องมีความสูงเท่าไร คาดว่าจะใช้เวลาประมาณ ๗-๘ เดือนจะสามารถประกาศบังคับใช้ได้”

อย่างไรก็ตาม**ขณะนี้สมอ.ได้จัดทำมอก.สำหรับผุ้สูงอายุ และคนพิการแล้ว ส่วนใหญ่จะเป็นอุปกรณ์การใช้ ไม่ใช่เพื่อการติดตั้งในอาคาร๑๘ รายการ เช่น** ถุงเก็บสิ่งขับถ่าย โดยเปิดแผลทางหน้าท้อง , ถุงเก็บปัสสาวะ , รถเข็นคนไข้นั่งชนิดพับได้ , กายอุปกรณ์เทียม และกายอุปกรณ์เสริม – ส่วนแขนและขาที่ขาดไป , รถเข็นนั่งไฟฟ้า , กายอุปกรณ์เสริม **การทดสอบโครงสร้างของข้อสะโพกเทียมและอยู่ระหว่างร่างมาตรฐาน อีก ๙ รายการ เช่น**อุปกรณ์ช่วยเดินควบคุมโดยใช้แขนข้างเดียว,อุปกรณ์ช่วยเดินควบคุมโดยใช้แขนสองข้าง,ไม้ยันรักแร้“ (เดลินิวส์ออนไลน์/มูลนิธิพัฒนาคนพิการไทย๑๔มิ.ย.๕๘)

**รพ.อุ้มผาง ตั้ง รง.ผลิตขาเทียมช่วยคนพิการ**

 **รพ.อุ้มผาง ร่วมมูลนิธิขาเทียมฯ ตั้งโรงงานผลิตขาเทียมช่วยคนพิการในพื้นที่ หลังยังพบคนเหยียบกับระเบิดจนขาขาดบ้างประปราย เบื้องต้นพบคนขาขาด ๕ อ.ใน จ.ตาก กว่า ๑ พันคน คาดแล้วเสร็จ ก.ค.นี้**  
 **นพ.วรวิทย์ ตันติวัฒนทรัพย์** ผู้อำนวยการโรงพยาบาลอุ้มผาง จ.ตาก กล่าวว่า **บริเวณชายแดนไทย-พม่า เพิ่งหยุดสู้รบมาได้ประมาณ ๒ ปี แต่ยังคงพบผู้ได้รับบาดเจ็บจากการเหยียบกับระเบิดบ้างประปราย ทำให้สูญเสียอวัยวะ เช่น พิการขาขาด เป็นต้น** จนส่งผลต่อคุณภาพชีวิตตามมา เนื่องจากยังคงมีระเบิดฝังอยู่ใต้ดิน ซึ่งไม่ทราบว่าอยู่ตรงจุดไหนบ้าง อย่างไรก็ตาม การเหยียบกับระเบิดไม่ได้พบมากเท่าเมื่อก่อน ทั้งนี้ รพ.อุ้มผาง ซึ่งเป็น รพ.ชายแดนไทย-พม่า จึงให้การรักษาอย่างต่อเนื่อง ล่าสุด **ได้ร่วมกับมูลนิธิขาเทียมในสมเด็จพระศรีนครินทราบรมราชชนนี จัดตั้งโรงงานผลิตขาเทียมเพื่อคนพิการในพื้นที่ คาดว่าจะแล้วเสร็จภายใน ก.ค.นี้ โดยคาดว่าจะสามารถผลิตและใส่ขาเทียมให้กับคนพิการได้ประมาณสัปดาห์ละ ๒-๓ คน** ซึ่งการร่วมมือกันในครั้งนี้ จะให้ความช่วยเหลือคนพิการทุกคนไม่ว่าจะเป็นคนไทยหรือไม่ใช่ก็ตาม  
        "**ขณะนี้อยู่ระหว่างรวบรวมคนพิการขาขาดทั้ง ๕ อ.ใน จ.ตาก ได้แก่ อ.ท่าสองยาง แม่ละมาด แม่สอด พบพระ และอุ้มผาง** รวมแล้วมีอยู่ประมาณ ๑ พันคน เฉพาะที่อุ้มผางมีอยู่ประมาณ ๑๐๐ คน โดยเราต้องเร่งดำเนินการให้สร้างโรงงานให้เสร็จโดยเร็ว เพราะวันนี้ผมเห็นเขาใช้ชีวิตลำบาก เอาไม้ เอาวัสดุอะไรมาต่อทำเป็นขาแบบตามมีตามเกิด เรามีเทคโนโลยีอยู่ก็อยากจะรีบทำ ซึ่งทางมูลนิธิฯ ทราบดีว่าชาวบ้านที่นี่ค่อนข้างยากจน จึงยินดีให้การช่วยเหลือฟรี แต่ถ้าผู้ป่วยรายใดที่พอมีงบประมาณหลักประกันสุขภาพดูแลอยู่ก็อยากให้ช่วยกัน เพื่อที่งบประมาณของมูลนิธิที่มีอยู่จะได้นำไปช่วยเหลือคนได้มากขึ้นไปอีก" ผอ.รพ.อุ้มผาง กล่าว (ASTVผู้จัดการออนไลน์/มูลนิธิพัฒนาคนพิการไทย ๑๕ มิ.ย.๕๘)

**ไป๋ตู้โชว์เหนือ เปิดตัวอุปกรณ์ค้นหาข้อมูลสำหรับคนพิการทางสายตา**

 **ซั่งไห่อิสต์ - “ไป๋ตู้” ผู้พัฒนาเสิร์ชเอ็นจินสัญชาติจีน เปิดตัวอุปกรณ์ค้นหาข้อมูลสำหรับคนพิการทางสายตา “บลายด์ เสิร์ช” โดยสามารถแปลงข้อมูลภาพและอักษรให้สามารถใช้มือสัมผัสได้**  
       เจ้าอุปกรณ์ที่ว่านี้ได้ผสมผสานการกรอกข้อมูลและการอ่านสัมผัสแบบอักษรเบรลล์เข้าด้วยกัน นอกจากนี้ยังสามารถเล่นเสียงและแสดงผลภาพโดยอาศัยการสัมผัสได้อีกด้วย **คาดกันว่าอุปกรณ์ดังกล่าวจะช่วยให้คนพิการทางสายตาราว ๑๗ ล้านคนในแดนมังกรสามารถท่องโลกออนไลน์** (ASTVผู้จัดการออนไลน์/มูลนิธิพัฒนาคนพิการไทย ๑๒ มิ.ย.๕๘)

**พาณิชย์จังหวัดไอเดียเจ๋ง ให้คนพิการนำผลิตภัณฑ์มาขายในห้าง**



**พาณิชย์จ.สระแก้ว ร่วมกับพาณิชย์จ.ลพบุรี และชัยนาท นำผลิตภัณฑ์ชุมชนคนพิการมาขายในห้างเทสโก้โลตัสโดยไม่เสียค่าวางสินค้า**  
        นายอภิชัย อภิวัฒนา พาณิชย์จ.สระแก้ว พร้อมด้วยพาณิชย์จ.ลพบุรี และชัยนาท **นำผู้ประกอบการพิการ พร้อมผลิตภัณฑ์จากฝีมือชุมชนคนพิการ มาเปิดบูทในห้างเทสโก้ โลตัส สาขาอรัญประเทศ จ.สระแก้ว ฟรีเป็นเวลา ๑ ปี** โดยมีชุมชนคนพิการทั้ง ๒ จ. เดินทางมาดูงานเปิดบูทระมาณ ๒๐ คน พร้อมมีสินค้าตัวอย่างกว่า๒๐๐ชนิดมาวางขายในห้าง  
 **นางนาตยา ดีจอง ตัวแทนชุมชนคนพิการ กล่าวว่า** รู้สึกดีใจมากที่ภาครัฐได้ให้โอกาสนำผลิตภัณฑ์ที่ใช้ทั้งมือทั้งเท้าในการผลิตมาจำหน่าย **เมื่อมีสถานที่รองรับผลิตภัณฑ์ของพวกตน คนพิการก็จะมีรายได้ ไม่ต้องเป็นภาระของสังคม** คาดว่าผลิตภัณฑ์ของคนพิการน่าจะติดตลาดทั้งในไทย และต่างประเทศ เนื่องจากแต่ละชิ้นล้วนทำด้วยความประณีต  
 **นายวิสุทธิ์ แสงวิจิต ผู้เชี่ยวชาญด้านการส่งเสริมคนพิการห้างเทสโก้ โลตัส สำนักงานใหญ่ กล่าวว่า** ทางห้างมีความยินดี และมีความพร้อมในการส่งเสริมสินค้า และผลิตภัณฑ์ของชุมชนคนพิการ เพื่อเป็นช่องทางในการเผยแพร่สินค้าที่มีคุณภาพออกสู่สายตาของลูกค้า **โดยทางห้างเปิดให้นำสินค้ามาเปิดบูทจำหน่ายสินค้าฟรีเป็นเวลา ๑ ปี** (ASTVผู้จัดการออนไลน์/มูลนิธิพัฒนาคนพิการไทย ๑๖ มิ.ย.๕๘)

**นวัตกรรมใหม่สำหรับคนพิการ รถวีลแชร์ปีนบันไดได้**

**ทีมนักวิจัยจากสถาบันเทคโนโลยีสวิส ซูริกและมหาวิทยาลัยศิลปะซูริก ประเทศสวิสเซอร์แลนด์ร่วมกันคิดค้นรถวีลแชร์รุ่นใหม่ที่ชื่อว่า ′สกาเลโว′ ซึ่งช่วยเพิ่มความสะดวกสบายให้กับผู้ใช้งานมากยิ่งขึ้น**

**จุดเด่นของรถวีลแชร์รุ่นนี้คือ มันสามารถปีนขึ้นหรือลงบันไดได้เองโดยไม่ต้องมีคนช่วยเหลือ ด้วยเทคโนโลยีที่ทีมนักวิจัยได้ร่วมกันคิดค้นและติดตั้งยางที่มีลักษณะคล้ายกับตีนตะขาบของรถถังช่วยในการยึดจับขั้นบันไดแต่ละขั้นเอาไว้** หนึ่งในทีมผู้วิจัยกล่าวว่า **′เป้าหมายของพวกเราคือการสร้างรถวีลแชร์ไฟฟ้าที่สามารถปีนขึ้นบันได** **และสามารถเคลื่อนที่บนพื้นราบปกติได้อย่างสมดุลโดยอาศัยหลักการทำงานของ ′เส็กเวย์′ หรือพาหนะส่วนบุคคลสองล้ออัจฉริยะ′**  (variety.teenee.comออนไลน์/มูลนิธิพัฒนาคนพิการไทย ๑๕ มิ.ย.๕๘)

**นราธิวาสเปิดศูนย์บริการคนพิการพัฒนาคุณภาพชีวิตผู้ด้อยโอกาส**  
 นายสมชัย กิจเจริญรุ่งโรจน์ รองผู้ว่าราชการจังหวัดนราธิวาส เป็นประธานเปิด**โครงการประชาสัมพันธ์เพื่อขับเคลื่อนงานศูนย์บริการคนพิการจ.นราธิวาส ภายใต้โครงการสนับสนุนการดำเนินงานศูนย์บริการคนพิการ ประจำปี ๒๕๕๘** ที่สำนักงานพัฒนาสังคมและความมั่นคงของมนุษย์จ.นราธิวาสอ.เมืองจ.นราธิวาส  
 โดยมีวัตถุประสงค์ในการจัดงานเพื่อการประชาสัมพันธ์ศูนย์บริการคนพิการ จ.นราธิวาส **เพื่อให้คนพิการได้รับรู้ในการเข้าถึงสิทธิที่พึงจะได้รับของคนพิการและผู้ดูแลคนพิการจากศูนย์บริการคนพิการ และเพื่อเป็นแนวทาง สำหรับผู้ปฏิบัติงานศูนย์บริการคนพิการให้กับหน่วยงานราชการส่วนท้องถิ่นและหน่วยงานภาครัฐ**รวมทั้งองค์กรด้านคนพิการที่ให้บริการแก่คนพิการ  
 นายสมชัย กล่าวว่า **ประเทศไทยมีกฎหมายที่ดูแลคนพิการโดยตรง คือ** พระราชบัญญัติส่งเสริมและพัฒนาคุณภาพชีวิตคนพิการ พ.ศ.๒๕๕๐ และที่แก้ไขเพิ่มเติม ฉบับที่ ๒ พ.ศ.๒๕๕๖ **โดยมีเจตนารมณ์ในการกำหนดแนวทางและปรับปรุงวิธีการในการส่งเสริมและพัฒนาคุณภาพชีวิตคนพิการให้ดียิ่งขึ้น** และเพื่อให้คนพิการได้มีสิทธิได้รับสิ่งอำนวยความสะดวกอันเป็นประโยชน์สาธารณะและความช่วยเหลือจากรัฐ ตลอดจนกำหนดให้รัฐต้องสงเคราะห์คนพิการให้มีคุณภาพชีวิตที่ดีและพึ่งตนเองได้ (ryt9.comออนไลน์/มูลนิธิพัฒนาคนพิการไทย ๑๘ มิ.ย.๕๘)

**บำบัดเด็กออทิสติกด้วยABA**



„ต้องบอกก่อนว่า ขึ้นชื่อว่าเด็กพิเศษแล้ว ต่อให้อยู่ในกลุ่มอาการเดียวกันก็ไม่ได้หมายความว่าจะมีลักษณะหรือการแสดงออกที่เหมือนกัน เด็กออทิสติกก็เช่นกัน แต่จะพบว่าส่วนใหญ่แล้ว**เด็กออทิสติกจะมีปัญหาหลัก ๆ คือเรื่องที่เกี่ยวกับพัฒนาการและพฤติกรรม ดังนั้น การบำบัดจึงหนีไม่พ้นเรื่องเหล่านี้ ซึ่งจริง ๆ แล้วเด็กเหล่านี้เมื่อได้รับการบำบัดก็มักจะมีพฤติกรรมที่ดีขึ้น** (หรือที่เรียกว่านิ่งขึ้น) ดังนั้น **การบำบัดจึงควรเริ่มให้เร็วที่สุด**

**การบำบัดเด็กออทิสติกนั้นมีหลากหลายวิธี** ซึ่ง Applied Behavior Analysis หรือ ABA หรือศาสตร์ที่เกี่ยวข้องกับการประยุกต์ใช้ทฤษฎีด้านพฤติกรรมมาปรับพฤติกรรมของคนอีกทอดหนึ่ง เป็นวิธีการปรับพฤติกรรมที่คลาสสิกที่สุดและยังคงได้รับการยอมรับว่ามีประสิทธิภาพมาก

สำหรับ**การบำบัดโดยใช้วิธี ABA นั้นได้รับการอ้างอิงมาตั้งแต่ปี ค.ศ. ๑๙๗๐ ว่าสามารถใช้ได้ผลและเด็กออทิสติกก็มีพัฒนาการที่ดีขึ้นมาก สำหรับการบำบัดโดยใช้ ABA นั้น ผู้บำบัดจะใช้เวลาหลายชั่วโมงต่อวันในการปรับพฤติกรรมเด็ก ๑ คนโดยมีคอนเซปต์ง่าย ๆ นั่นคือ** **สิ่งเร้า การตอบสนอง การให้รางวัลเท่านั้นเอง** โดยเริ่มการฝึกด้วยสิ่งง่าย ๆ และให้เด็กเลือกเอง เช่น ถามว่าวันนี้เราจะเรียน “สวัสดี” กันให้เด็กเลือกรางวัลที่อยากได้ก่อน หลังจากนั้นผู้บำบัดจะแสดงตัวอย่างให้เด็กทำตามแล้วจะให้เด็กลองทำตาม ซึ่งจะให้เด็กทำซ้ำไปเรื่อย ๆ จนกว่าเด็กจะทำได้อย่างถูกต้องและเมื่อทำได้ถูกต้องแล้ว ผู้บำบัดจะให้รางวัลไม่ว่าจะเป็นคำชมหรือขนมที่เด็กอยากได้เมื่อตอนแรก ถ้าเด็กทำผิด พฤติกรรมที่ผิดนั้นจะถูกแทนที่ด้วยวิธีการที่ถูกต้องแล้วจึงให้เด็กทำซ้ำจนกว่าเด็กจะทำถูกต้อง

**จุดมุ่งหมายสำคัญของการฝึกแบบ ABA นี้คือ** เพื่อเพิ่มพฤติกรรมที่พึงประสงค์ (การเล่นกับคนอื่น) สอนทักษะใหม่ ๆ (การช่วยตัวเองในลักษณะต่าง ๆ หรือการฝึกการพูด) การทำซ้ำให้เด็กทำจนเป็นนิสัย (การควบคุมตนเอง) การฝึกทักษะทางสังคมและการลดพฤติกรรมอันอาจเป็นอันตรายได้ **ดังนั้นเราสามารถฝึกทักษะการพูด การช่วยตัวเอง การเข้าสังคม รวมทั้งสอดแทรกวิชาการในกรณีที่เป็นเด็กเล็กโดยใช้วิธี ABA ได้เป็นหลายร้อยวิธีการ แต่วิธีการ ABA นี้อาจใช้เวลามาก**คือหลายปีที่จะค่อย ๆ สอนให้เด็กมีการซึมซับ จนกระทั่งเด็กสามารถนำไปปรับใช้ในชีวิตประจำวันได้อีกด้วย

นอกจากนี้แล้ว **ABA ยังแตกได้เป็นอีกหลายวิธีการไม่ว่าจะเป็น Discrete Trial Training (DTT) Applied Verbal Behavior (AVB) Pivotal Response Therapy (PRT) เช่น DTT จะเน้นการฝึกทักษะ โดยแบ่งเป็นกิจกรรมย่อย ๆ ยิ่งย่อยมากยิ่งดี** การจะสอนให้เด็กพูดคำว่าสวัสดีกับคุณแม่นั้นจะ**ถูกแบ่งเป็น ๒ ส่วน**คือ **ส่วนแรกเป็นการสอนให้เด็กหันไปทางแม่แล้วสบตา** ส่วนที่สองคือการสอนคำว่า “สวัสดี” แล้วจึงนำมารวมกัน AVB จะเน้นเรื่องเกี่ยวกับการสื่อสารและการพูดโดยเฉพาะโดยสอนเป็นกลุ่มคำ เช่น พวกสัตว์จะมี “ปลา” “นก” “เป็ด” “หมู” “หมา” หรือการสอนทักษะการขอร้อง เช่น “ให้” “ไม่ให้” “ใช่” “ไม่ใช่” “ขอบคุณ” “ขอโทษ” เพื่อให้เด็กสามารถสื่อสารโดยใช้คำพูดแทนที่จะแสดงออกโดยใช้ท่าทาง PRT นั้นอาจจะแตกต่างจาก ABA ในแง่ที่ว่าข้อแรก PRT จะเน้นหลักการสำคัญของพัฒนาการและพฤติกรรมนั่นคือจะกระตุ้นให้เด็กสนใจได้อย่างไรจะตอบสนองต่อสิ่งเร้าต่าง ๆ รอบตัวได้อย่างไร จะแสดงพฤติกรรมต่าง ๆ ออกมาอย่างถูกต้องเมื่ออยู่ในสิ่งแวดล้อมที่แตกต่างกันได้อย่างไร **ข้อสองคือจะเน้นที่ตัวเด็กเป็นหลักแทนที่จะเป็นผู้บำบัดเป็นหลัก และข้อสามคือรางวัลจะแตกต่างกันไปตามพฤติกรรมที่เด็กแสดงออกไม่ใช่คำชมอย่างเดียวหรือไม่ใช่การให้ขนมอย่างเดียว** เช่น เมื่อเด็กเรียนรู้การขอของเล่นที่ถูกต้องผู้บำบัดจึงจะให้ของเล่น การบำบัดด้วยวิธีนี้จะสอนในขณะที่เด็กกำลังทำพฤติกรรมที่เป็นกิจวัตรประจำวันของตัวเอง ไม่ใช่การให้นั่งอยู่กับที่ ส่วนเนื้อหาในการบำบัดนั้น ยังคงใช้เนื้อหาเดียวกับการปรับพฤติกรรมโดยใช้หลัก ABA นั่นคือภาษาการสื่อสารทักษะทางสังคมทักษะทางการศึกษาและการลดพฤติกรรมที่ไม่พึงประสงค์

ในต่างประเทศนั้นจะพบว่า**ผู้ที่ขึ้นชื่อว่าเป็นนักพฤติกรรมศาสตร์ที่เชี่ยวชาญด้าน ABA นั้นหรือผู้ที่เกี่ยวข้องกับการปรับพฤติกรรมประเภทต่าง ๆ** (ไม่ว่าจะเป็นเด็กที่มีปัญหาด้านการกลืนเด็กที่มีปัญหาด้านการนอน) **ไม่จำเพาะว่าจะนำไปปรับใช้กับเด็กออทิสติกนั้น** จะต้องได้รับประกาศนียบัตรผู้เชี่ยวชาญด้านพฤติกรรมศาสตร์ ซึ่งขั้นต้นแล้วจะต้องเป็นผู้ที่สำเร็จการศึกษาในสาขาที่เกี่ยวข้องขั้นต่ำระดับปริญญาโท และเรียนภาคทฤษฎีจำนวน ๒๒๕ ชั่วโมงรวมถึงต้องมีประสบการณ์ในการฝึกปฏิบัติการเฉพาะ ๑,๕๐๐ ชั่วโมงก่อนด้วย

**การบำบัดเด็กออทิสติกด้วยวิธีนี้ถึงแม้ว่าจะใช้เวลาต่อคนมากแต่ก็นับว่าได้ผลดี และเป็นพื้นฐานการต่อยอดไปสู่การบำบัดด้วยวิธีอื่น ๆ** ที่จะช่วยให้เด็กออทิสติกมีพฤติกรรมที่ถูกต้องเหมาะสมมากขึ้น \*\* สำหรับพ่อแม่ผู้ปกครองที่มีบุตรหลานเป็นออทิสติกที่มีอายุระหว่าง ๓-๗ ปีและสนใจการบำบัดด้วยวิธี ABA สามารถนัดเพื่อขอคำแนะนำและได้รับการประเมินเบื้องต้นได้ที่ ๐-๒๒๐๐-๔๐๒๙. **อาจารย์ ดร.ปรียาสิริ วิฑูรชาติ ศูนย์นโยบายและการจัดการสุขภาพ คณะแพทยศาสตร์โรงพยาบาลรามาธิบดีมหาวิทยาลัยมหิดล“** (เดลินิวส์ออนไลน์/มูลนิธิพัฒนาคนพิการไทย ๑๓ มิ.ย.๕๘)

**ศูนย์บริการคนพิการ**  
 **นายวิทัศน์ เตชะบุญ หัวหน้าผู้ตรวจราชการกระทรวงการพัฒนาสังคมและความมั่นคงของมนุษย์ เป็นประธานเปิดและตรวจเยี่ยมศูนย์บริการคนพิการจ.บุรีรัมย์ และมอบเงินสงเคราะห์ครอบครัวแก่ผู้ประสบความเดือดร้อน** ที่สำนักงานพัฒนาสังคมและความมั่นคงของมนุษย์จ.บุรีรัมย์ ศูนย์ราชการจ.บุรีรัมย์ (เขากระโดง) ต.เสม็ด อ.เมือง จ.บุรีรัมย์ **เพื่อให้เป็นศูนย์ติดตามสภาพปัญหา ประสานคัดกรอง ส่งต่อคนพิการ จัดทำทะเบียนฐานข้อมูลให้บริการข้อมูล ในการอำนวยความสะดวกแก่คนพิการ และองค์กรคนพิการ รวมไปถึงร่วมมือกับหน่วยงานรัฐ และภาคเอกชนที่เกี่ยวข้องนำนโยบาย ยุทธศาสตร์ไปสู่การปฏิบัติ** จากนั้น นายวิทัศน์ ได้ตรวจติดตามความก้าวหน้าการดำเนินงานโครงการตามนโยบายเร่งด่วนของรัฐบาล ได้แก่ การป้องกันและปราบปรามการค้ามนุษย์, การพัฒนาคนตลอดช่วงชีวิต, การพัฒนาที่อยู่อาศัยของชุมชนแออัดและผู้มีรายได้น้อย, การเตรียมพร้อมในการเข้าสู่ประชาคมอาเซียน (ryt9.comออนไลน์/มูลนิธิพัฒนาคนพิการไทย ๒๒ มิ.ย.๕๘)

**ร่างรัฐธรรมนูญฉบับใหม่ ส่งเสริมอารยสถาปัตย์ ขจัดความเหลื่อมล้ำในสังคม**



**คอลัมน์ กฤษนะทัวร์ยกล้อ โดย... กฤษนะ ละไล :** สัปดาห์นี้ ผมขอบันทึกประวัติศาสตร์การต่อสู้เพื่อสิทธิเสรีภาพ และความเสมอภาคในสังคมของคนพิการ ผู้สูงอายุ ผู้ป่วยพักฟื้น ตำรวจทหารผ่านศึก เมื่อช่วงเช้าวันที่ ๑๗ มิถุนายน ท่ามกลางสายฝนพรำ เย็นฉ่ำชื่นใจในกรุงเทพมหานคร **กลุ่มภาคีเครือข่ายจิตอาสา เพื่อนคนพิการ ผู้สูงอายุ และเยาวชนทูตอารยสถาปัตย์ ได้พากันเดินทางฝ่าสายฝนและการจราจรที่ติดขัดไปยังรัฐสภา ด้านหลังพระที่นั่งอนันตสมาคมที่สวยสง่าอลังการ เพื่อยื่นแถลงการณ์และให้กำลังใจ ศ.ดร.บวรศักดิ์ อุวรรณโณ ประธานคณะกรรมาธิการยกร่างรัฐธรรมนูญฉบับใหม่** รองประธานสภาปฏิรูปแห่งชาติ (สปช.) และคณะ

ในแถลงการณ์ที่ภาคีเครือข่ายเพื่อนคนพิการและเยาวชนทูตอารยสถาปัตย์ทำวันนี้ **เพื่อสังคมที่ดีในวันข้างหน้า ยื่นต่อประธานคณะกรรมาธิการยกร่างรัฐธรรมนูญ และรองประธาน สปช.นั้น ได้กล่าวถึงสภาพสังคมไทยที่ถูกออกแบบให้เกิดความเหลื่อมล้ำ ส่งผลให้ผู้สูงอายุ คนพิการ ผู้ป่วยพักฟื้น สตรีมีครรภ์ และเด็กเล็ก** ประสบปัญหาอย่างมากในการเข้าไม่ถึงและใช้ประโยชน์ไม่ได้ในตึกอาคาร สถานที่ ระบบขนส่งมวลชน บริการสาธารณะ ตลอดจนบริการข้อมูลข่าวสารต่างๆ จึงก่อให้เกิดปัญหาสภาพแวดล้อมที่พิการ กีดกันและลิดรอนสิทธิความเสมอภาคเท่าเทียมและการอยู่ร่วมกันของพลเมืองอย่างผาสุก

“จึงเป็นที่น่ายินดียิ่งที่คณะกรรมาธิการยกร่าง มีวิสัยทัศน์กว้างไกล คำนึงถึงหลักสิทธิเสรีภาพและความเสมอภาค เคารพเกียรติศักดิ์ศรีความเป็นมนุษย์ ได้ตระหนักและเล็งเห็นคุณค่าความสำคัญในเรื่องนี้ **จึงได้บรรจุคำว่า “อารยสถาปัตย์” (Friendly Design) ซึ่งหมายถึงหลักการออกแบบที่มีความเป็นสากล คำนึงถึงสิทธิเสรีภาพ และความเสมอภาคเท่าเทียมในการเข้าถึงบริการข้อมูลข่าวสาร ผลิตภัณฑ์  ตึกอาคาร สถานที่ บริการสาธารณะ ระบบขนส่งมวลชน ที่ทำให้ทุกคน ทุกเพศ ทุกวัย ทุกประเภทความพิการ สามารถเข้าถึงได้ ใช้ประโยชน์ได้ โดยสะดวก ปลอดภัย และเป็นมิตรไมตรี ไว้ในร่างรัฐธรรมนูญฉบับใหม่ในมาตรา ๒๙๕ (๒)** อันเป็นสาระสำคัญที่จะนำไปสู่ “สังคมที่เป็นธรรม” และ “การสร้างพลเมืองให้เป็นใหญ่” นี่คือเนื้อหาส่วนหนึ่งในแถลงการณ์ที่ตัวแทนภาคีเครือข่ายเพื่อนคนพิการยื่นต่อประธานคณะกรรมาธิการยกร่างในวันนั้น

ในช่วงท้ายของแถลงการณ์ยังได้ยืนยันความถูกต้องดีงามของหลักการออกแบบที่จะช่วยทำให้ ทุกคน ทุกเพศ ทุกวัย ทุกประเภทความพิการ สามารถเข้าถึง และใช้ประโยชน์ได้ โดยสะดวก ปลอดภัย ทันสมัย เป็นธรรม ทั่วถึง เท่าเทียม ทั่วไทย **อีกทั้งยังขอความร่วมมือไปยังทุกภาคส่วนในสังคมให้เห็นความสำคัญจำเป็นของอารยสถาปัตย์ที่จะช่วยขจัดความเหลื่อมล้ำในสังคม นำสังคมไทยสู่สังคมอารยะที่เห็นคุณค่าในสิทธิมนุษยชน เป็นสังคมวิถีไทยที่มีความเป็นสากลและเสริมศักยภาพการท่องเที่ยวเพื่อคนทั้งมวลในระดับโลก** เพิ่มมูลค่าทางเศรษฐกิจและสร้างรายได้ให้แก่คนไทยมากขึ้นอีกทางหนึ่ง

ด้าน ศ.ดร.บวรศักดิ์ อุวรรณโณ ประธานคณะกรรมาธิการยกร่างรัฐธรรมนูญ ได้กล่าวถึงคำ**ว่า "อารยสถาปัตย์" ในร่างรัฐธรรมนูญฉบับใหม่ว่า “อารยสถาปัตย์” กับ “พลเมือง” มีลักษณะคล้ายกัน คือ** ไม่ใช่วาทกรรม เพียงเพื่อให้ดูเท่ หรือ เก๋ แต่ ๒ คำนี้ บอกนัยสำคัญที่จะต้องมีการเปลี่ยนแปลงในความคิดและการกระทำในชาติบ้านเมืองของเรา

“อารยสถาปัตย์ คือการเปลี่ยนความคิด สังคมไทยเป็นเมืองพุทธ แต่คนจำนวนหนึ่งกลับมองว่าคนพิการและคนแก่ควรอยู่บ้านเฉยๆ ไม่ควรออกจากบ้านไปไหน หากเจอพวกเขาออกมาเดินข้างนอก ก็พูดอีกว่าไม่เจียมตัว ยังจะออกมาเดินเหมือนคนอื่น ซึ่งเป็นความคิดที่ไม่มีมนุษยธรรม  ซึ่ง**ฝรั่งกลับเห็นว่าคนเหล่านี้ก็มีเกียรติศักดิ์ศรีความเป็นคนเท่ากับคนปกติทุกอย่าง เราจึงต้องพยายามช่วยกันทำให้เขาใช้ชีวิตได้เหมือนคนปกติ** เราจึงควรออกแบบตึกอาคารและสิ่งอำนวยความสะดวกต่างๆ สำหรับผู้สูงอายุ และคนพิการ  อย่าไปคิดแบบมองไม่เห็นความทุกข์ของคนอื่น”

“พลเมือง คือ สำนึกของประชาชน สำนึกของพลเมือง ต้องรู้หน้าที่ รักสิทธิ์ มีจิตสาธารณะ มีส่วนร่วมที่เหมาะสม **ดังนั้นคำว่าอารยสถาปัตย์กับพลเมือง จึงเป็นการบอกสังคมว่าเราควรเปลี่ยนวิธีคิดวิธีทำได้แล้ว คำว่า “อารยสถาปัตย์” ไม่ใช่วาทกรรมว่างเปล่า แต่เป็นการส่งสารถึงสังคมไทยและคนไทยทุกคนว่า มนุษย์ทุกคนไม่ว่าสภาพร่างกายจะเป็นอย่างไรก็เป็นมนุษย์เหมือนกัน** เมื่อเราต้องการไปเที่ยว เขาก็ต้องการไปเที่ยวเหมือนกัน เมื่อเราต้องการไปดู เขาก็ต้องการไปดูเหมือนกัน เพียงแต่เขาไม่ได้โชคดีเท่าเรา ผมขอยืนยันว่ารัฐธรรมนูญฉบับใหม่จะเป็นรัฐธรรมนูญมนุษยนิยม ไม่ใช่อำนาจนิยม” ศ.ดร.บวรศักดิ์ ร่ายยาวเพื่อส่งสารไปถึงทุกคนในสังคมให้ได้ตระหนักถึงคุณค่า และความหมายของคำว่าอารยสถาปัตย์

ขอกราบขอบคุณคณะกรรมาธิการยกร่างรัฐธรรมนูญทั้ง  ๓๖ ท่านอีกครั้ง ตลอดจนทุกท่าน ทุกองค์กร ทุกภาคส่วนในสังคมที่ได้ตระหนักและเข้าใจดีว่าประเทศไทยถึงเวลาต้องเปลี่ยนแปลงแล้ว ร่วมกันแก้ไขปัญหาสภาพแวดล้อมพิการ  สนับสนุนร่างรัฐธรรมนูญฉบับใหม่ ส่งเสริมอารยสถาปัตย์  ขจัดความเหลื่อมล้ำในสังคมครับ (คมชัดลึกออนไลน์/มูลนิธิพัฒนาคนพิการไทย ๒๒ มิ.ย.๕๘)

  
**ส่งเสริมคนตาบอดเป็นหมอดูยกระดับคุณภาพชีวิตคนพิการ**

**นางผุสดี ตามไท รองผู้ว่าราชการกรุงเทพมหานคร(กทม.) เป็นประธานการประชุมคณะอนุกรรมการส่งเสริมและพัฒนาคุณภาพชีวิตคนพิการประจำกรุงเทพมหานครครั้งที่ ๑ ประจำปี ๕๘** ร่วมกับสำนักพัฒนาสังคมตัวแทนสมาคมคนพิการแห่งประเทศไทยและหน่วยงานที่เกี่ยวข้อง

นางผุสดี กล่าวว่า **ในที่ประชุมได้มีการพิจารณาโครงการส่งเสริมและพัฒนาคุณภาพชีวิตของคนพิการในเรื่องต่างๆ ดังนี้** **๑.** องค์การขนส่งมวลชนกรุงเทพ(ขสมก.)และบริษัทระบบขนส่งมวลชนกรุงเทพฯจำกัด(มหาชน)หรือบีทีเอส**ยกเว้นค่าโดยสารในการเดินทางสำหรับคนพิการทางสายตาและคนพิการทุกประเภทที่มีบัตรประจำตัวคนพิการ** **๒.มีมติให้ชะลอโครงการของสมาคมสภาคนพิการทุกประเภทแห่งประเทศไทยในปี ๒๕๕๘ ไปก่อน**เนื่องจากสมาคมฯยังไม่ได้รายงานผลการดำเนินงานของโครงการในปีงบประมาณที่ผ่านมา **๓.เห็นชอบสนับสนุนโครงการของสมาคมคนตาบอดกรุงเทพมหานคร ๒ โครงการ คือ** โครงการส่งเสริมวิชาชีพโหราศาสตร์แก่คนพิการทางสายตาวงเงิน ๑๗๓,๘๐๐ บาทโครงการส่งเสริมแนวทางธรรมะปฏิบัติเพื่อพัฒนาคุณภาพชีวิตแก่คนพิการทางสายตาวงเงิน ๒๐๗,๒๗๐ บาท และมูลนิธิออทิสติกไทย ได้รับการเห็นชอบโครงการพัฒนาศักยภาพแกนนำและการจัดกิจกรรมส่งเสริมการเรียนรู้แก่บุคคลออทิสติกวงเงิน ๖๘๖,๑๒๐ บาท และ**๔.ได้ประสานสำนักการจราจรและขนส่งในการเปิดใช้งานสัญญาณไฟจราจรคนข้ามถนนอัจฉริยะ**

ขณะนี้ **ได้มีการพิจารณาเปิดใช้งานการใช้งานจราจรแต่ละพื้นที่ร่วมกับสถานีตำรวจนครบาลพื้นที่นั้นๆเพื่อความปลอดภัยต่อคนพิการและประชาชนทั่วไปรวมทั้งไม่ก่อให้เกิดปัญหาจราจรดังนี้** สัญญาณไฟจราจรคนข้ามถนนอัจฉริยะเปิดในช่วงเวลาปกติ ๐๙.๐๐น.-๑๕.๓๐ น.และ ๑๘.๓๐น. – ๐๖.๐๐น.และเปิดสัญญาณไฟกระพริบเหลืองในช่วงเวลาเร่งด่วนแทนคือ ๐๖.๐๐น. – ๐๙.๐๐น.และ ๑๕.๓๐น.-๑๘.๓๐ น.

**นอกจากนี้ยังได้ประสานเจ้าหน้าที่ตำรวจนครบาลท้องที่ให้จัดเจ้าหน้าที่อำนวยความสะดวกบริเวณทางข้ามปัจจุบันดำเนินการแล้ว** ที่บริเวณถนนประชาอุทิศถนนพุทธบูชา ถนนสรงประภาถนนลาดปลาเค้าและหน้าสถานศึกษาบางแห่งรวมจำนวน๓๘จุดส่วนจุดที่เปิดไฟจราจรคนข้ามถนนอัจฉริยะตลอดทุกช่วงเวลามีจำนวน๑๗๓จุด“ (เดลินิวส์ออนไลน์/มูลนิธิพัฒนาคนพิการไทย๒๕มิ.ย.๕๘)

**ศน.ปลุกวัดเอื้อคนพิการร่วมกิจกรรมพุทธ**

วันที่ (๒๔ มิ.ย.) นายกฤษศญพงษ์ ศิริ อธิบดีกรมการศาสนา (ศน.) กล่าวว่า **ศน.ร่วมกับ คณะสงฆ์ หน่วยงานภาครัฐ เอกชนองค์กรเครือข่ายทางศาสนาจัดกิจกรรมธรรมะเพื่อคนทั้งมวล เนื่องในโอกาสวันสำคัญทางศาสนา และ วันสำคัญของสถาบันพระมหากษัตริย์ ภายใต้โครงการธรรมะเพื่อคนพิการ** ซึ่งจะช่วยส่งเสริมให้ศาสนสถาน สถานศึกษา และองค์กรเครือข่ายในสังคม เปิดพื้นที่ให้ประชาชนทุกระดับ โดยเฉพาะคนพิการทุพพลภาพและผู้ด้อยโอกาส **ได้มีโอกาสเข้าร่วมกิจกรรมทางศาสนา เพื่อนำไปปรับใช้ในการพัฒนาคุณภาพชีวิต โดย ศน.ได้รับความเมตตาจากสมเด็จพระมหารัชมังคลาจารย์ ผู้ปฏิบัติหน้าที่สมเด็จพระสังฆราช ให้แนวทางคณะสงฆ์ทุกระดับ เห็นความสำคัญของคนพิการ**และได้เริ่มดำเนินการที่วัดปากน้ำ ภาษีเจริญ เป็นแบบอย่าง เช่น มีทางลาด ห้องน้ำคนพิการ เป็นต้น

อธิบดี ศน. กล่าวอีกว่า **ขณะนี้มีวัดทั้งในส่วนกลาง และส่วนภูมิภาค เข้าร่วมโครงการเป็นจำนวนมาก อาทิ**วัดปากน้ำ ภาษีเจริญ วัดไตรมิตรวิทยาราม วัดพระเชตุพนวิมลมังคลาราม วัดยานนาวาวัดเทพนารี วัดศรีเอี่ยม และวัดมหาบุศย์ ส่วนภูมิภาค อาทิ วัดเขียนเขต จ.ปทุมธานีวัดไชโย จ.อ่างทอง วัดกลาง จ.บุรีรัมย์ วัดพระธาตุหริภุญชัย จ.ลำพูนวัดกะพังสุรินทร์ จ.ตรัง วัดพายัพ จ.นครราชสีมา และวัดสมานรัตนาราม จ.ฉะเชิงเทรา เป็นต้น ทั้งนี้ **เมื่อทำการประเมินผลในภาพรวมปรากฎว่า ได้รับความร่วมมือจากพระสังฆาธิการทุกระดับในการดูแลอารยสถาปัตย์ในวัดและศาสนสถาน** มีการอำนวยความสะดวกให้แก่คนพิการเข้าไปปฏิบัติธรรม หรือศึกษาแหล่งธรรมะได้สะดวกยิ่งขึ้น ซึ่ง ศน.ขอเชิญชวนวัดทั่วประเทศเข้าร่วมโครงการนี้ด้วย.“ (เดลินิวส์ออนไลน์/มูลนิธิพัฒนาคนพิการไทย ๒๔ มิ.ย.๕๘)

**ถ้าไปบราซิล-อย่าเผลอจอดรถในที่จอดคนพิการ ไม่งั้นอาจโดนประจานแบบนี้ !?**

 **เว็บไซต์เดลิเมล์รายงานเรื่องราวของชายคนหนึ่งไปจอดรถในที่จอดรถคนพิการในเมืองหนึ่งของบราซิล ทำให้ผู้คนที่สัญจรไปมาเอากระดาษ"โพสต์-อิท"ไปแปะจนทั่วรถ แถมยังแปะเป็นรูปสัญลักษณ์รถวีลแชร์ ประจานพฤติกรรมไม่เหมาะสม ขณะที่ฝูงชนยังรอคนขับกลับมาที่รถพร้อมปรบมือโห่ร้อง**

**จากในคลิปจะเห็นรถคันหนึ่งจอดอยู่ริมถนนบริเวณที่สงวนไว้สำหรับคนพิการจอดเท่านั้น ที่โดนคนนำกระดาษโพสต์-อิทสีฟ้า หลายร้อยแผ่นแปะทั่วรถไม่เว้นแม้กระทั่งล้อ และยังนำกระดาษสีขาวมาแปะเป็นสัญลักษณ์คนพิการรูปรถเข็นขนาดใหญ่ไว้อีกด้วย**

**เมื่อเจ้าของรถเป็นชายไม่ทราบชื่อคนหนึ่งกลับมาถึงก็ถึงกับตกใจ โดยมีประชาชนอีกจำนวนมากยืนมุงอยู่รอบ ๆ พร้อมปรมมือและโห่ร้องให้เป็นที่อับอายขายหน้า**

**ชายหนุ่มเจ้าของรถในอาการหัวเสียรีบเปิดเข้าไปในรถ ก่อนลงมาอีกครั้งเมื่อนึกขึ้นได้ว่าลืมเอากระดาษที่ปิดบังกระจกหน้ารถออก ก่อนจะเข้า ๆ ออก ๆ รถยนต์อีกหลายครั้งเพื่อดึงกระดาษที่อาจบังทัศนวิสัย ในที่สุดคนขับรถก็สามารถสตาร์ทรถ และขับออกไปอย่างรวดเร็ว จนเกือบจะชนรถอีกคันที่ขับมาจากข้างหลัง**

**เหตุการณ์นี้คงเป็นบทเรียนให้กับบรรดาคนขับรถที่ไม่สนใจป้ายสัญลักษณ์ต่างๆ ทั้งในบราซิลและประเทศอื่นๆ ขอบคุณ** [Brazilian Guy](http://www.youtube.com/channel/UC6SBefbwT0m1TwtdWk95DNA) (ข่าวสดออนไลน์/มูลนิธิพัฒนาคนพิการไทย๒๕มิ.ย.๕๘)

**เชิญคนพิการสมัครงาน**

**โรงเรียนเซนต์ราฟาแอล** ที่อยู่ เลขที่ ๕ ถ.ถนนท้ายบ้าน ต.ท้ายบ้าน อ.เมืองสมุทรปราการ จ.สมุทรปราการ ๑๐๒๗๐ **รับครูสอนภาษไทย จำนวน ๑ อัตรา** คุณสมบัติ พิการทางด้านร่างกาย เพศชาย/หญิง อายุระหว่าง ๒๐-๓๕ ปี วุฒิระดับป.ตรี สวัสดิการ เงินช่วยเหลือการศึกษาบุตร เงินช่วยเหลือกรณีมีบุตร งานเลี้ยงครบรอบปีบริษัท การฝึกอบรมในบริษัท วันหยุดพักผ่อน เงินช่วยเหลือการเสียชีวิต ของขวัญวันปีใหม่ โบนัสประจำปี ชุดยูนิฟอร์ม เงินช่วยเหลือการสมรส เงินท่องเที่ยวประจำปี และ ของขวัญวันเกิด ติดต่อ [**คุณพรสุดา สามัญ**](http://jobpwdthai.org/person/1708) โทรศัพท์ ๐๒-๗๐๑๖๑๗๔-๕ อีเมล์ [yeenatpam@gmail.com](mailto:yeenatpam@gmail.com)

**บริษัท บลูพิน จำกัด** ที่อยู่ ๗๗๖ ถ.รัชดาภิเษกตัดใหม่ ต.บุคคโล อ.ธนบุรี จ.กทม. ๑๐๖๐๐ **รับพนักงานบัญชี จำนวน ๓ อัตรา** คุณสมบัติ คนพิการทางด้านร่างกาย เพศหญิง อายุระหว่าง ๒๕-๔๐ ปี วุฒิระดับ ปวช. มีประสบการณ์การทำงานประมาณ ๒ ปี สวัสดิการ ประกันสังคม การฝึกอบรมในบริษัท การฝึกอบรมนอกบริษัท ส่วนลดในการซื้อผลิตภัณฑ์ของบริษัท วันหยุดพักผ่อน ฯลฯ ติดต่อ คุณสุดารัตน์ โตพันธุ์ดี โทรศัพท์ ๐๒-๘๗๖๑๘๗๒ อีเมล์ [personnel@bluepin.co.th](mailto:personnel@bluepin.co.th)

**บริษัท โมอาว็าด บางกอก แรร์ จูเว็ลส์ มานูแฟ็คเจอเรอส์ จำกัด** ที่อยู่ ๔๓๑ ถ.เจริญกรุง ซ.เจริญกรุง๑๐๗(ประดู่) แขวงบางคอแหลม เขตบางคอแหลม กทม. ๑๐๑๒๐ **รับเจ้าหน้าที่ธุรการประสานงาน จำนวน ๒ อัตรา** รายละเอียดงาน ตรวจสอบความถูกต้องของเอกสาร สุ่มตรวจสอบ POP ติดตามงาน คุณสมบัติ คนพิการที่สามารถเดินได้ เพศชาย/หญิง อายุระหว่าง ๒๓-๓๕ ปี วุฒิระดับ ปวส. ทางด้านบัญชีหรือผู้ที่เกี่ยวข้อง สวัสดิการ เงินค่าอาหารกลางวัน / โบนัส / โอที / เบี้ยขยัน / ประกันชีวิต / ตรวจสุขภาพประจำปี / งานเลี้ยงประจำปี / งานวันเกิด / วันหยุดพักร้อน ๑๒ วัน ติดต่อ คุณธัชธฤต ระถี โทรศัพท์ ๐๒-๒๙๑-๗๕๐๗-๘ ต่อ ๒๘๗ อีเมล์ [tattharit.rathee@mouawad.com](mailto:tattharit.rathee@mouawad.com)

**บริษัท ไทยดาต้า เซอร์วิส จำกัด** ที่อยู่ ๑๒/๒๙ ซ.สรรพาวุธ ๒ ถ.สรรพาวุธ แขวงบางนา เขตบางนา ๑๐๒๕๐ **รับนักเขียนบทความการท่องเที่ยว จำนวน ๓ อัตรา** ลักษณะงาน - ต้องมีคอมพิวเตอร์และอินเตอร์เน็ท, สามารถพิมพ์ ภาษาไทยได้ มีทักษะการเรียงความ, เหมาะเป็นงานเสริมพิเศษ มากกว่างานประจำ เพราะรายได้ไม่แน่นอน แต่มีดีคืองานไม่เร่งครับ งานรอได้ - จะให้หัวข้อการท่องเที่ยวไปเช่น "สถานที่เที่ยวหัวหิน" คุณก็ไปหาข้อมูลจากเน็ทจากหลายๆแหล่ง มาเรียบเรียงเขียนใหม่ (ไม่ใช่ก็อป) บูรณาการเนื้อหาเป็นบทความ คุณสมบัติ คนพิการ เพศหญิง อายุระหว่าง ๑๘-๓๕ ปี พิมพ์ดีดภาษาไทยได้ค่อนข้างดี มีทักษะการเขียนบทความ เรียบเรียงบทความ สรุปใจความสำคัญได้ดี ติดต่อ คุณวัชระ พิมพ์มานนท์ โทรศัพท์ ๐๘๑-๔๕๘๙๓๒๓ อีเมล์ [eak1111@hotmail.com](mailto:eak1111@hotmail.com)

**บริษัท จิ้นเซ่งฮวดอะไหล่ยนต์ จำกัด** ที่อยู่ ๒๑/๖๖-๗๑ ซอยอนุสรณ์ ๒ ถนนพลับพลาไชย แขวงวัดเทพศิรินทร์ เขตป้อมปราบศัตรูพ่าย กทม. **รับเจ้าหน้าที่ธุรการ / สโตร์ / คลังสินค้า จำนวน ๕ อัตรา** คุณสมบัติ คนพิการ เพศชาย/หญิง อายุระหว่าง ๑๘-๔๐ ปี ไม่จำกัดวุฒิ มีประสบการณ์การทำงาน ๑ ปี สวัสดิการ ประกันสังคม เบี้ยขยัน โบนัสประจำปี ตรวจสุขภาพประจำปี ฯลฯ ติดต่อ ฝ่ายทรัพยากรบุคคล โทรศัพท์ ๐๒-๖๔๖-๔๐๕๔ แฟกซ์ ๐๒-๖๒๑๕๕๘๘ อีเมล์ [hrmcsh@cshnet.com](mailto:hrmcsh@cshnet.com)

**บริษัท ศานติ กรีน แพค จำกัด** ที่อยู่ ๑๘ หมู่ ๑๕ ต.หนองเหียง อ.พนัสนิคม จ.ชลบุรี **รับคนพิการทำงาน ตำแหน่ง พนักงานฝ่ายผลิต , คลังสินค้า , บรรจุ และอื่น ๆ จำนวน ๑ อัตรา**  ลักษณะงาน ทำงานในส่วนงานของฝ่ายผลิต,คลังสินค้า,บรรจุ หรือในส่วนงานอื่น ๆ ที่สามารถทำได้ คุณสมบัติ คนพิการทางด้านการเคลื่อนไหวหรือร่างกาย สามารถเดินได้ เพศชาย/หญิง อายุระหว่าง ๒๐-๔๕ ปี มีความขยัน อดทนในการทำงาน สวัสดิการ โบนัสประจำปี ประกันสังคม ประกันอุบัติเหตุ เบี้ยขยันประจำปี ท่องเที่ยวประจำปี ชุดฟอร์ม (ไม่มีห้องพักสำหรับคนพิการ และ ไม่มีห้องน้ำ หรืออื่น ๆ) ติดต่อ นางสาวสายสมร พันธ์กุหลาบ โทรศัพท์ ๐๒-๙๐๖-๔๙๕๗-๖๐, ๐๓๘-๒๙๙-๓๓๖-๙ แฟกซ์ ๐๒-๕๔๐-๐๓๓๕ อีเมล์ [pa@pulpmoldthai.com](mailto:pa@pulpmoldthai.com)

**เชิญคนพิการที่สามารถสื่อสารได้ ทำงานขายสลากกินแบ่งรัฐบาล** : สีลม, บางใหญ่นนทบุรี, แจ้งวัฒนะ, รังสิต, บางนา, ระยอง **รับพนักงานขาย จำนวน ๕ อัตรา** รายละเอียดงาน ขายสลากกินแบ่งรัฐบาล ในเขตพื้นที่ที่ใกล้บ้าน สีลม, บางใหญ่นนทบุรี, แจ้งวัฒนะ, รังสิต, บางนา, ระยอง คุณสมบัติ คนพิการหรือผู้ดูแลคนพิการ เพศหญิง-ชาย สามารถเดินได้ สื่อสารได้ (บวก ลบ คูณ หาร เลขได้ดี) สวัสดิการ เงินเดือน ๑๒,๐๐๐-๑๗,๐๐๐ บาทต่อเดือน ขึ้นอยู่กับความขยัน มีวันหยุดให้เดือนละ ๔ วัน ผู้สนใจกรุณาติดต่อ คุณซี ๐๘๘-๖๐๔-๓๑๓๒

**บริษัท บิ๊กซี ซูเปอร์เซ็นเตอร์ จำกัด** ที่อยู่ Big C Supercenter Public Co., Ltd. ๙๗/๑๑ ชั้น ๖ ถนนราชดำริ แขวงลุมพินี เขตปทุมวัน กทม. ๑๐๓๓๐ **รับคนพิการทำงานหลายจำนวน** ๑. เจ้าหน้าที่ด้านการตลาด ๒. เจ้าหน้าที่ด้าน Supply Chain ๓. เจ้าหน้าที่ฝ่ายบัญชี ๔. เจ้าหน้าที่ด้านจัดซื้อ ๕. เจ้าหน้าที่รับโทรศัพท์ คุณสมบัติ คนพิการ เพศชายหญิง วุฒิระดับป.ตรี มีความรู้ ความสามารถในการใช้คอมพิวเตอร์ มีทักษะในการสื่อสารกับผู้อื่นได้ดี สามารถส่งประวัติการทำงานมาได้ที่ อีเมล์ larujiret@bigc.co.th หรือ recruit@bigc.co.th ติดต่อสอบถามรายละเอียดงานได้ที่ ๐๘๙-๘๑๒-๑๐๘๒

**บริษัท สตาร์บัคส์ คอฟฟี่ (ประเทศไทย) จำกัด** ที่อยู่ อาคารเอ็กเชน ทาวเวอร์ ชั้น ๑๒ เลขที่ ๓๘๘ ถนนสุขุมวิท แขวงคลองเตย เขตคลองเตย กทม. ๑๐๑๑๐ **รับ กุ๊ก / บาร์เทนเดอร์ / พนักงานเสิร์ฟ จำนวน หลายอัตรา** รายละเอียดงาน พนักงานรายชั่วโมง และ รายเดือนให้บริการเครื่องดื่ม กาแฟและสินค้า ที่มีคุณภาพแก่ลูกค้า ดูแลให้ความสะดวกกับลูกค้าที่เข้ามาใช้บริการในร้าน คุณสมบัติ คนพิการร่างกาย-เดินได้ เพศชาย/หญิง อายุระหว่าง ๑๘ ปีขึ้นไป จบวุฒิ ม.๖ ขึ้นไป สามารถสื่อสารกับลูกค้าได้ ใจรักงานบริการ หากมีประสบการณ์จะได้รับพิจารณาเป็นพิเศษ สวัสดิการ เงินรางวัลการขาย/ทิป เงินรางวัลประจำปี (โบนัส) เครื่องดื่มประจำวันส่วนลดสำหรับซื้อสินค้าสตาร์บัคส์ เครื่องแบบพนักงาน เมล็ดกาแฟหรือชาฟรีสำหรับครอบครัว ประกันชีวิต ค่ารักษาพยาบาลคนไข้ใน-นอก รวมทันตกรรม ติดต่อ นางสาวภัทรภร บรรทัดทอง โทรศัพท์ ๐๙๑-๓๗๙-๙๒๖๘ แฟกซ์ ๐๒-๖๖๓๖๖๙๙ อีเมล์ [recruitment@starbucks-thailand.com](mailto:recruitment@starbucks-thailand.com)

**บริษัท บีพี เวิลด์ อินเตอร์เนชั่นแนล จำกัด** สาขาสำนักงานใหญ่ ที่อยู่ เลขที่ ๙๙ หมู่ ๑๐ ถ.บางกรวย-ไทรน้อย ต.บางเลน อ.บางใหญ่ จ.นนทบุรี ๑๑๑๔๐ **รับธุรการทั่วไป จำนวน ๖ อัตรา** คุณสมบัติ พิการการได้ยิน เพศชาย/หญิง อายุ ๒๐-๓๕ ปี วุฒิ ม.๓ ประสบการณ์ ๑ ปี รายละเอียดงาน ทำงานด้านจัดเก็บเอกสาร ทำงานบันทึกข้อมูล สวัสดิการ ประกันสังคม งานเลี้ยงครบรอบปีบริษัท การฝึกอบรมในบริษัท การฝึกอบรมนอกบริษัท ส่วนลดในการซื้อผลิตภัณฑ์ของบริษัท เงินช่วยเหลือการเสียชีวิต เงินกู้ยืม โบนัสประจำปี และ เงินท่องเที่ยวประจำปี ติดต่อ คุณศุทธพรรณ เผือกผ่อง โทรศัพท์ ๐๒-๙๒๐๖๘๓๔ อีเมล์ [suttapun2323@gmail.com](mailto:suttapun2323@gmail.com)

**มูลนิธิรักษ์ไทย สาขาองค์กรไม่แสวงหากำไร** ที่อยู่ เลขที่ ๑๘๕ ซ.ประดิพัทธ์ ๖ ถ.ประดิพัทธ์ ต.สามเสนใน อ.พญาไท กทม.๑๐๔๐๐ **รับธุรการสำนักงาน จำนวน ๒ อัตรา** รายละเอียดงาน ช่วยงานประสานงานและดูแลระบบข้อมูลและเอกสาร ตามที่ได้รับมอบหมาย ฯลฯ คุณสมบัติ คนพิการ เพศชาย/หญิง อายุ ๒๐-๓๕ วุฒิ ปวช. ประสบการณ์การทำงาน ๕ ปี สวัสดิการ ประกันสังคม งานเลี้ยงครบรอบปีบริษัท การฝึกอบรมในบริษัท การฝึกอบรมนอกบริษัท วันหยุดพักผ่อน ฯลฯ ติดต่อ คุณศศิพัชญ์ เลิศรัตน์กุลธาดา โทรศัพท์ ๐๒-๖๑๘๓๓๒๒ ต่อ ๑๐๕ โทรสาร ๐๒-๒๗๘๐๒๐๖ อีเมล์ [sasiphat@raksthai.org](mailto:sasiphat@raksthai.org)

**บริษัท ทอสเท็มไทย จำกัด** ที่อยู่ ๖๐/๒ นวนครโครงการ ๒ ต.คลองหนึ่ง อ.คลองหลวง จ.ปทุมธานี ๑๒๑๒๐ **รับพนักงานฝ่ายผลิต / Office / เจ้าหน้าที่เขียนแบบ จำนวนหลายอัตรา** รายละเอียดงาน งานเกี่ยวกับการผลิตกรอบประตูหน้าต่างอะลูมิเนียมส่งออก คุณสมบัติ พิการการเคลื่อนไหว สามารถเดินได้ หรือทางการได้ยิน เพศชาย/หญิง อายุ ๑๘-๓๕ ปี วุฒิ ม.๖ ขึ้นไป สามารถช่วยเหลือตนเองได้ดี สวัสดิการ โบนัส เบี้ยขยัน ค่าครองชีพ ค่ารักษาพยาบาล เงินช่วยเหลือกรณีต่างๆ หอพักบริษัท ประกันชีวิต ชุดฟอร์ม ฯลฯ ติดต่อ คุณสุภาพ ฮกเจริญ โทรศัพท์ ๐๒-๕๒๙๐๔๗๔ ต่อ ๑๑๑๔ แฟกซ์ ๐๒-๕๒๙๐๔๗๓ อีเมล์ [suphap.hokjaroen@lixil.com](mailto:suphap.hokjaroen@lixil.com)

**บริษัท บริษัท ฮาร่า (ไทยแลนด์) จำกัด** ที่อยู่  เลขที่ ๑๘ ซ.จันทน์ ๔๓/๓๑ ถ.จันทน์ ต.ทุ่งวัดดอน อ.สาทร กทม. ๑๐๑๒๐ **รับพนักงานคลังสินค้า จำนวน ๖ อัตรา** คุณสมบัติ พิการทางการได้ยิน เพศชาย/หญิง อายุ ๒๐-๕๐ ปี สามารถอ่านออก-เขียนได้ สวัสดิการ ประกันสังคม โบนัสประจำปี ชุดยูนิฟอร์ม และ เบี้ยขยัน ฯลฯ ติดต่อ คุณจีรานุช กมลวิศิษฎ์ โทรศัพท์ ๐๒-๒๑๒๓๖๑๑ อีเมล์ [tikkor\_10@yahoo.com](mailto:tikkor_10@yahoo.com)

**บริษัท กรุงไทยการไฟฟ้า จำกัด สาขาบางพลี สมุทรปราการ** ที่อยู่ ถ.เพชรบุรีตัดใหม่ ต.บางกะปิ อ.ห้วยขวาง จ.กรุงเทพมหานคร **รับช่างเทคนิค จำนวน ๑ อัตรา** รายละเอียดงาน ปรับ / ซ่อม เครื่องใช้ไฟฟ้าตำหนิ สินค้าเคลมให้อยู่ในสภาพดี คุณสมบัติ พิการทางการมองเห็น หรือการเคลื่อนไหว เพศชาย อายุ ๒๐-๓๐ ปี วุฒิ ปวช. มีประสบการณ์ ๑ ปี สวัสดิการ ประกันสังคม เงินช่วยเหลือการศึกษาบุตร เงินกู้ยืม กองทุนเงินทดแทน ประกันชีวิต โบนัสประจำปี ชุดยูนิฟอร์ม รถรับส่งประจำทาง และ เบี้ยขยัน ฯลฯ ติดต่อ คุณพรทิพย์ แสงศิริวุฒิ โทรศัพท์ ๐๒-๗๑๘๑๘๘๘ อีเมล์ [porntip.sa@thaicity.co.th](mailto:porntip.sa@thaicity.co.th)

**บริษัท บีพี เวิลด์ อินเตอร์เนชั่นแนล จำกัด** สาขาสำนักงานใหญ่ ที่อยู่  เลขที่ ๙๙ หมู่ ๑๐ ถ.บางกรวย-ไทรน้อย ต.บางเลน อ.บางใหญ่ จ.นนทบุรี ๑๑๑๔๐ **รับธุรการ จัดการทั่วไป จำนวน ๖ อัตรา** รายละเอียดงาน ทำงานด้านจัดเก็บเอกสาร บันทึกข้อมูล คุณสมบัติ คนพิการทางการได้ยิน เพศชาย/หญิง อายุ ๒๐-๓๕ ปี วุฒิระดับมัธยมศึกษาปีที่ ๓ ประสบการณ์การทำงาน ๑ ปี สวัสดิการ ประกันสังคม งานเลี้ยงครบรอบปีบริษัท การฝึกอบรมในบริษัท การฝึกอบรมนอกบริษัท ส่วนลดในการซื้อผลิตภัณฑ์ของบริษัท เงินช่วยเหลือการเสียชีวิต เงินกู้ยืม โบนัสประจำปี และ เงินท่องเที่ยวประจำปี ติดต่อ คุณศุทธพรรณ เผือกผ่อง โทรศัพท์ ๐๒-๙๒๐๖๘๓๔ อีเมล์ [suttapun2323@gmail.com](mailto:suttapun2323@gmail.com)

**บริษัท ซีเกทเทคโนโลยี (ประเทศไทย) จำกัด** ที่อยู่ ๙๐ หมู่ ๑๕ ต.สูงเนิน อ.สูงเนิน จ.นครราชสีมา **รับพนักงานฝ่ายผลิต จำนวน ๑๐๐ อัตรา** รายละเอียดงาน ผลิตชิ้นส่วนคอมพิวเตอร์ คุณสมบัติ พิการออทิสติก เพศชาย/หญิง วุฒิ ม. ๓ สวัสดิการ ค่า OT เบี้ยขยัน ประกันชีวิต โบนัส กองทุนสำรองเลี้ยงชีพ ฯลฯ ติดต่อ คุณจารุวรรณ สีนารอด โทรศัพท์ ๐๔๔-๗๐๔๗๗๔ อีเมล์ [jaruwan.seenarod@seagate.com](mailto:jaruwan.seenarod@seagate.com)

**บริษัท เบน-เฮอร์ โปรดักส์ จำกัด** ที่อยู่ เลขที่ ๒๒๒ อาคารจึงกานต์กุล ถ.พระรามที่๓ ต.บางคอแหลม อ.บางคอแหลม กทม. ๑๐๑๒๐ **รับพนักงานธุรการ การจัดการทั่วไป จำนวน ๑ อัตรา** รายละเอียดงาน ช่วยงานด้านเอกสาร ประสานงาน รับโทรศัพท์ คุณสมบัติ พิการร่างกายหรือการเคลื่อนไหว เพศชาย/หญิง อายุไม่เกิน ๔๕ ปี มีประสบการณ์ ๑ ปี สวัสดิการ ประกันสังคม วันหยุดพักผ่อน ประกันสุขภาพ โบนัสประจำปี ชุดยูนิฟอร์ม เบี้ยเลี้ยงออกต่างจ. เบี้ยขยัน และ คอมมิสชั่น ติดต่อ คุณธิดารัตน์ สีเขียว โทรศัพท์ ๐๒-๖๘๙๐๘๘๘ แฟกซ์ ๐๒-๖๘๙๐๙๙๙ อีเมล์ [human.benhur@gmail.com](mailto:human.benhur@gmail.com)

**บริษัท ไทยซัมมิท มาร์เก็ตติ้ง จำกัด** ที่อยู่ ๒๙/๑ หมู่๑๔  ต.บึงคำพร้อย  อ.ลำลูกกา จ.ปทุมธานี  ๑๒๑๕๐ **รับพนักงานฝ่ายผลิต จำนวน ๗ อัตรา** รายละเอียดงาน ๑.ปฏิบัติงานผลิตในโรงงานหรือส่วนอื่นๆตามความเหมาะสม ๒.ปฏิบัติงานตามคำสั่งผลิตและทำงานตามแผนงานผลิต ๓.มีความรับผิดชอบต่อหน้าที่ที่รับผิดชอบ คุณสมบัติ คนพิการ เพศชาย/หญิง อายุ ๑๘-๔๕ ปี มีความขยัน ซื่อสัตย์ อดทน กระตือรือร้น สามารถที่จะเริ่มงานได้ทันที สวัสดิการ ประกันสังคม โบนัสตามผลประกอบการ งานเลี้ยงสังสรรค์ประจำปี ติดต่อ คุณกันตภณ มลบัวทอง โทรศัพท์ ๐๒-๕๗๗-๕๐๖๔-๕ หรือ ๐๘๔-๕๕๕-๘๑๕๘ แฟกซ์ ๐๒-๕๗๗-๕๐๖๓ อีเมล์ [kantaphon\_tsm\_06@trustmail.jobthai.com](mailto:kantaphon_tsm_06@trustmail.jobthai.com)

**บริษัท วัฒนไพศาลเอ็นยิเนียริ่ง จำกัด** ที่อยู่ เลขที่ ๓๖๘ ม.๖  ต.สำโรงเหนือ  อ.เมืองสมุทรปราการ จ.สมุทรปราการ  ๑๐๒๗๐ **รับพนักงานคีย์ข้อมูล จำนวน ๑๐ อัตรา** คุณสมบัติ พิการ เพศชาย/หญิง วุฒิ ปวช. สามารถใช้คอมพิวเตอร์ โปรแกรม MS Office ได้ดี สวัสดิการ เครื่องแบบพนักงาน โบนัสประจำปี กองทุนประกันสังคม กองทุนเงินทดแทน วันหยุดพักผ่อนประจำปี ตรวจสุขภาพประจำปี ค่ารักษาพยาบาล โดรงการฌาปนกิจสงเคราะห์ วันหยุดประเพณี ๑๓ วัน วันลาเพื่ออุปสมบท ฯลฯ ติดต่อ คุณสาณิตศักดิ์ ชูวาท์ โทรศัพท์ ๐๓๘-๘๓๕-๐๐๐ ต่อ ๗๓๕ อีเมล์ [vpe\_36@trustmail.jobthai.com](mailto:vpe_36@trustmail.jobthai.com)

**บริษัท เซ็นทรัล ฟู้ด รีเทล จำกัด (TOP)** ที่อยู่ ชั้น ๑๕-๑๗ เซ็นทรัลพลาซา แจ้งวัฒนะ ออฟฟิศ ทาวเวอร์ เลขที่ ๙๙/๙ หมู่ ๒ ถนนแจ้งวัฒนะ  ต.บางตลาด  อ.ปากเกร็ด จ.นนทบุรี  ๑๑๑๒๐ **รับพนักงานประจำสาขา จำนวนหลายอัตรา** รายละเอียดงาน จัดเรียงสินค้า สินค้าอุปโภคบริโภค ผักผลไม้ หมู เนื้อ ไก่ หมู จัดทำเบเกอรี่ อาหารพร้อมปรุง นั่งเครื่องแคชเชียร์ คิดเงินให้กับลูกค้า งานธุรการสโตร์ คุณสมบัติ คนพิการการเคลื่อนไหว สามารถช่วยเหลือตนเองได้ เพศชาย/หญิง อายุ ๑๘ ปีขึ้นไป วุฒิ ม.๓-ป.ตรี สามารถทำงานล่วงเวลาได้ ทำงานหน้าร้านได้ สวัสดิการ ค่ารักษาพยาบาล กองทุนสำรองเลี้ยงชีพ ชุดยูนิฟอร์ม ค่าช่วยเหลือค่าเดินทาง ค่านั่งเครื่อง ปรับเงินเดือนและโบนัสประจำปี ประกันชีวิต ฯลฯ

ติดต่อ แผนกสรรหาและว่าจ้าง โทรศัพท์ ๐๒-๘๓๑-๗๓๐๐ ต่อ ๗๖๒๗ – ๓๑ แฟกซ์ ๐๒-๘๓๑-๗๓๖๔ อีเมล์ [tops\_162@trustmail.jobthai.com](mailto:tops_162@trustmail.jobthai.com)

**บริษัท ไทยการ์เมนต์เอ็กซปอร์ต จำกัด สาขาปากเกร็ด**  ที่อยู่ ๕๐/๓ หมู่ ๔ ถ.แจ้งวัฒนะ ต.ปากเกร็ด อ.ปากเกร็ด จ.นนทบุรี ๑๑๑๒๐ **รับพนักงานฝ่ายผลิตทั่วไป จำนวน ๓๐ อัตรา** รายละเอียดงาน พนักงานเย็บจักรอุตสาหกรรม คุณสมบัติ พิการร่างกายหรือการเคลื่อนไหว เพศชาย/หญิง อายุ ๒๐-๓๕ ปี อ่านออก/เขียนได้ ประสบการณ์ ๑ ปี สวัสดิการ ค่าอาหาร งานเลี้ยงครบรอบปี โบนัสประจำปี ชุดยูนิฟอร์ม ค่าเดินทาง และ เบี้ยขยัน ฯลฯ ติดต่อ คุณสุปราณี จรูญศรีโชติกำจร โทรศัพท์ ๐๒-๘๓๔๗๗๘๑ แฟกซ์ ๐๒-๘๓๔๗๗๙๙ อีเมล์ [supraneecha@talapparel.com](mailto:supraneecha@talapparel.com)

**Lowe Thailand** ที่อยู่ เลขที่ ๑ อาคารเอ็มไพร์ทาวเวอร์ ถ.สาทรใต้ ต.ยานนาวา อ.สาทร กทม. ๑๐๑๒๐ **รับพนักงานนวดแผนไทย จำนวน ๑ อัตรา** รายละเอียดงาน ให้บริการด้านการนวดแผนไทย คุณสมบัติ พิการสายตาหรือการได้ยิน เพศหญิง อายุ ๒๕-๔๕ ปี สามารถอ่านออก/เขียนได้ มีประสบการณ์ ๑ ปี ติดต่อ ณมลภัคน์ จำนงเพียร โทรศัพท์ ๐๒-๖๒๗๗๐๔๕ อีเมล์ [jobs.bkk@loweandpartners.com](mailto:jobs.bkk@loweandpartners.com)

**บริษัท ซัมมิท ไพน์เฮิร์สท กอล์ฟ คลับ จำกัด** ที่อยู่ ๗๓ ม.๑๗ ถ.พหลโยธิน ต.คลองหนึ่ง อ.คลองหลวง จ.ปทุมธานี ๑๒๑๒๐ **รับพนักงานธุรการ / แม่บ้าน จำนวน ๑ อัตรา** รายละเอียดงาน - ธุรการทั่วไป สามารถใช้คอมพิวเตอร์เบื้องต้นได้ - แม่บ้าน ดูแลทำความสะอาดตึกอพาร์ทเม้นท์ คุณสมบัติ พิการ เพศชาย/หญิง อายุ ๒๐ ปีขึ้นไป วุฒิ ม.๓ (แม่บ้าน ป.๖ ขึ้นไป) มีมนุษยสัมพันธ์ รักงานด้านบริการ มีความขยัน อดทน และตั้งใจทำงานที่ได้รับมอบหมาย หากมีประสบการณ์จะพิจารณาเป็นพิเศษ สวัสดิการ เงินเดือน ค่าล่วงเวลา ประกันสังคม โบนัสประจำปี ฯลฯ ติดต่อ คุณนิศากร โทรศัพท์ ๐๒-๕๑๖๘๖๗๙ อีเมล์ [nisakorn.pra@pinehurst.co.th](mailto:nisakorn.pra@pinehurst.co.th) เว็บไซต์ <http://www.pinehurst.co.th>

**คนพิการต้องการทำงาน**

**นางสาวเบญจมาภรณ์ ดามาพงษ์** วุฒิ ปวส. พิการด้านการเคลื่อนไหว-เดินได้ (แขนข้างขวาใช้งานไม่ได้) **ต้องการทำงานทางด้านธุรการ คอมพิวเตอร์ เอกสาร ติดต่อ ประสานงานต่างๆ ในพื้นที่ที่ใกล้เคียง จ.ชัยภูมิ** มีประสบการณ์ ทำงานพนักงานจ้างเหมาปี สนง.พมจ.ชัยภูมิ มีใบรับรองการผ่านงาน และบริษัท STD เกี่ยวงานธุรการ แผนกฝ่ายบุคคล ล่าสุด มีเอกสารใบรับรองผ่านงาน ติดต่อ...โทรศัพท์ ๐๘๖-๒๖๓๐๔๔๔, ๐๙๑-๕๐๙๑๐๖๙ หรือ อีเมล์ atten47@gmait.com

**นางสาวปิยะนุช ตัณฑิกุล** การศึกษาจากโรงเรียนอาชีวะพระมหาไถ่พัทยา พิการทางการเคลื่อนไหว ใช้วีลแชร์ (อัมพาตครึ่งท่อนล่าง แต่สามารถย้ายตัวขึ้นลงรถเองได้) **ต้องการงานด้านประชาสัมพันธ์ หรือพนักงานรับโทรศัพท์** ติดต่อ...อีเมล์ chanasnuch99@gmail.com

**นางสาวกาญจนา อำไพพิศ** วุฒิ ม.๓ พิการทางด้านร่างกาย สามารถเดินได้ **ต้องการงาน Partime พนักงานชั่วคราว ฝึกงาน** ติดต่อ...โทรศัพท์ ๐๘๘-๔๘๐๙๙๕๔ หรือ อีเมล์ blovep2011@hotmail.com

**นางสาวมัลลิกา ธรรมปัญญา** อายุ ๓๙ ปี วุฒิป.ตรี พิการทางด้านสายตา การมองเห็น **ต้องการงานด้านการนวด หรือตามความเหมาะสมกับความพิการ ในเขตเชียงราย หรือภาคเหนือตอนบน** มีทักษะ ทำงานครูโรงเรียนคริสตเตียนแสงประทีป อ. เชียงของ จ. เชียงราย และผ่านการทดสอบมาตรฐานฝีมือแรงงานระดับชาติ สาขาพนักงานนวดไทย ระดับ ๑ ติดต่อ...โทรศัพท์ ๐๙๔-๗๒๗๗๗๔๙, ๐๘๙-๖๗๕๕๔๔๗ หรือ อีเมล์ asn@gmail.com

**นางสาววิภาพร พจน์กระโทก** อายุ ๒๓ ปี วุฒิ ม.๖ พิการทางการได้ยิน **ต้องการงานเสริฟ งานจัดเรียงสินค้า ทำอาหาร** ติดต่อ โทรศัพท์ ๐๘๑-๖๑๔๘๕๕๓ หรือ อีเมล์ rung.snitta@googlemail.com

**นางสาวมลิษา แว่นระเว** อายุ ๒๐ ปี วุฒิ ปวช. พิการทางการเคลื่อนไหว สามารถเดินได้ **ต้องการงานททางด้านธุรการ งานเอกสาร งานคีย์ข้อมูล** ติดต่อ...โทรศัพท์ ๐๙๔-๓๖๑๕๙๓๐ หรือ อีเมล์ chomposom11@gmail.com

**นางสาวสาลิณี แสงฝาก** อายุ ๒๘ ปี วุฒิป.ตรี มนุษยศาสตร์และสังคมศาสตร์ โปรแกรมวิชาภาษาไทย พิการทางการเคลื่อนไหว สามารถเดินได้ พูดไม่ชัด คอเอียง **ต้องการเปลี่ยนงาน ต้องการทำงานธนาคารหรือเป็นผู้ช่วยธุรการ หรืองานตามความเหมาะสม เงินเดือนที่ต้องการ ๑๒,๐๐๐ – ๑๓,๐๐๐ บาท** มีประสบการณ์การทำงานบริษัทมาแล้ว ติดต่อ...โทรศัพท์ ๐๘๔-๙๐๖๑๗๐๒ หรือ อีเมล์ [salinee\_25@hotmail.com](mailto:salinee_25@hotmail.com)

**เพ็ญญาณี เสาเกลียว** อายุ ๒๑ ปี วุฒิป.ตรี มหาวิทยาลัยเกษมบัณฑิต พิการทางการเคลื่อนไหว สามารถเดินได้ (แขนขวาขาดถึงข้อศอก) **ต้องการทำงานช่วงปิดภาคเรียน (ยกเว้นวันพุธ-วันพฤหัสบดี) ในพื้นที่อุดมสุข, บางนา-ตราด** สามารถเดินทางไปทำงานเองได้ สามารถใช้โปรแกรมคอมพิวเตอร์ได้ดี และงานทางด้านธุรการ ประสานงานต่างๆ มีประสบการณ์การทำงานทางด้าน ธุรการ เอกสาร และโอเปอร์เรเตอร์ ที่สำนักกฎหมาย ติดต่อ...โทรศัพท์ ๐๘๓-๒๓๒๑๘๗๘ หรือ อีเมล์ inongmeng@outlook.com

**นายมนตรี สิงห์เชื้อ** อายุ ๓๐ ปี วุฒิ ม.๖ พิการทางการเคลื่อนไหว สามารถเดินได้ (มือขวากำแบไม่ได้) **ต้องการทำงานตามความสามารถ มีประสบการณ์การ ดูแลร้านอินเตอร์เน็ตและเกมส์ออนไลน์ ซ่อม ประกอบ ลงโปรแกรม ลงวินโดวน์ คอมพิวเตอร์และโน๊ตบุ๊คได้** สามารถทำงานเกี่ยวกับคอมพิวเตอร์ได้ดี ซ่อม ประกอบ ลงโปรแกรม ลงวินโดวน์ คอมพิวเตอร์และโน๊ตบุ๊ค ได้ ขับรถทุกชนิด เล่นกีตาร์ ร้องเพลง แก้ปัญหาคอมไอทีเบื้องต้นได้ เข้าใจภาษาอังกฤษเล็กน้อย อ่านออกเขียนได้ ติดต่อ...โทรศัพท์ ๐๖๑-๔๙๕๑๔๙๓ หรือ อีเมล์ montri\_nevergiveup@hotmail.com

**นางสาวมนัสนันท์ ราศี** อายุ ๒๔ ปี วุฒิ ม.๓ พิการทางการเคลื่อนไหว สามารถเดินได้ (ขาข้างขวา) **ต้องการงานตามความเหมาะสม ในพื้นที่ เขตอ.วังเจ้า หรือ เมืองกำแพงเพชร** มีประสบการณ์การทำงานโรงงานมาก่อน ติดต่อ...โทรศัพท์ ๐๘๐-๖๓๙๔๑๘๘ หรือ อีเมล์ modzas556@hotmail.com

**นายวีระชาติ จาดนอก** อายุ ๒๓ ปี วุฒิป.ตรี พิการทางด้านร่างกาย สามารถเดินได้ **ต้องการทำงานตามความสามารถ และหยุดทุกเสาร์ – อาทิตย์** มีประสบการณ์การทำงานสรรหาบุคคลากร โอเปอเรตเตอร์ ติดต่อ...โทรศัพท์ ๐๘๕-๗๑๓๗๓๖๕

**นางสาวเอกรัตน์ จงรักวิทย์** วุฒิป.ตรี พิการทางการได้ยิน **ต้องการงานทางด้านธุรการ การบัญชี สามารถทำงานนอกพื้นที่ และจ.ใกล้เคียงได้** มีทักษะทางด้านภาษาไทย เลขคณิต ภาษาอังกฤษ มีความสามารถทางศิลปะ การวาดรูป คอมพิวเตอร์โปรแกรม สามารถทำงานทางด้าน คีย์ข้อมูล เอกสารทั่วไป ติดต่อ...โทรศัพท์ (SMS) ๐๘๕-๒๔๗๘๓๗๗ หรือ อีเมล์ ekk7373@gmail.com

**นางสาวพรพิมล มณีคุ้ม** อายุ ๓๕ ปี วุฒิป.ตรี พิการทางการได้ยิน (หูตึง) ใช้เครื่องฟัง **ต้องการงานทางด้านธุรการ การบัญชี** สามารถทำงานนอกพื้นที่ และจ.ใกล้เคียงได้ มีทักษะทางด้านภาษาไทย เลขคณิต ภาษาอังกฤษ มีความสามารถทางศิลปะ การวาดรูป คอมพิวเตอร์โปรแกรม พิมพ์ดีด มีประสบการณ์การทำงานทางด้านครูพี่เลี้ยง พนักงานธุรการ ฝ่ายบุคคล ติดต่อ...โทรศัพท์ (SMS) ๐๘๗-๐๔๕๗๕๒๑ หรือ อีเมล์ pom7370@gmail.com

**นางสาวอุฬาริน พรหมพิทักษ์มณี** อายุ ๔๐ ปี วุฒิป.ตรี พิการทางการได้ยิน (หูหนวก) ใช้เครื่องช่วยฟัง **ต้องการงานทางด้านธุรการ การบัญชี สามารถทำงานนอกพื้นที่ และจ.ใกล้เคียงได้** มีทักษะทางด้านภาษาไทย เลขคณิต ภาษาอังกฤษ มีความสามารถทางศิลปะ วาดรูป ประดิษฐ์ คอมพิวเตอร์โปรแกรม พิมพ์ดีด มีประสบการณ์การทำงานทางด้าน admin , คีย์ข้อมูล / เอกสารต่างๆ ทั่วไป ติดต่อ...โทรศัพท์ ๐๘๕-๒๒๘๗๕๗๗ หรือ อีเมล์ urarjs70@gmail.com

**นางสาวธารทิพย์ แซ่ตัง** อายุ ๒๑ ปี วุฒิ ปวส. พิการทางการได้ยิน (หูตึง) ใช้เครื่องช่วยฟัง **ต้องการ งานทางด้านธุรการ การบัญชี สามารถทำงานนอกพื้นที่ และจ.ใกล้เคียงได้** มีทักษะทางด้านภาษาไทย เลขคณิต มีความสามารถทางวาดรูป ประดิษฐ์ คอมพิวเตอร์โปรแกรม ติดต่อ...โทรศัพท์ (SMS) ๐๘๔-๘๗๗๗๔๗๒ หรือ อีเมล์ tantip13@hotmail.com

**นายสุทิน บูรณะ** อายุ ๒๕ ปี วุฒิ ป.๖ พิการทางด้านการมองเห็น **ต้องการงานทางด้านนวดแผนไทย พร้อมมีที่พักให้** สามารถทำงานได้ทุกพื้นที่ มีประสบการณ์การทำงานนวดแผนไทย ๑๕๐๐ชั่วโมง จากศูนย์สมรรถภาพตาบอด ปากเกร็ด ติดต่อ...โทรศัพท์ ๐๙๖-๑๕๒๔๗๓๑

**รีบขึ้นด่วน! รถไฟ-เมล์ฟรี รัฐจ่อปรับเกณฑ์ใหม่ช่วยเฉพาะ "คนจน-คนพิการ"**

****  **  **

**พล.อ.อ.ประจิน จั่นตอง รมว.คมนาคม เปิดเผยว่า กระทรวงคมนาคมเตรียมหารือกับหน่วยงานที่เกี่ยวข้องเพื่อหาแนวทางการขอต่ออายุการให้บริการรถเมล์รถไฟฟรีที่จะสิ้นสุดวันที่ ๓๑ ก.ค.นี้ ออกไปอีกระยะหนึ่ง** เนื่องจากขณะนี้ประชาชนได้รับความเดือดร้อนหลายด้าน ทั้งผลกระทบจากภาวะเศรษฐกิจและปัญหาภัยแล้ง แต่การตัดสินใจขั้นสุดท้ายเป็นเรื่องระดับนโยบาย ที่นายกรัฐมนตรีจะเป็นผู้พิจารณา

วันเดียวกัน **นางสร้อยทิพย์ ไตรสุทธิ์ ปลัดกระทรวงคมนาคม** กล่าวหลังการประชุมกำหนดมาตรการลดภาระค่าครองชีพด้านการเดินทางของประชาชนในโครงการรถเมล์และรถไฟฟรีว่า **ขณะนี้ได้จัดทำกรอบการดำเนินโครงการรูปแบบใหม่เสร็จแล้ว ซึ่งจะเป็นการจัดกลุ่มผู้มีรายได้น้อยให้ได้ใช้รถไฟและรถเมล์ฟรีถาวร** แต่ยังไม่สามารถหาข้อสรุปแนวทางการลงทะเบียนผู้มีรายได้น้อยได้เนื่องจากมีรายละเอียดค่อนข้างเยอะ แต่เบื้องต้นได้พิจารณาว่าอาจให้ผู้ทำงานอยู่ในกรุงเทพฯ แต่มีภูมิลำเนาอยู่ต่างจ. ลงทะเบียนที่กรุงเทพฯได้

ผู้สื่อข่าวรายงานเพิ่มเติมว่า **ขณะนี้อยู่ระหว่างกำหนดกรอบและจัดทำหลักฐานของผู้ที่มีสิทธิ์ได้รับบริการรถเมล์-รถไฟฟรีในรูปแบบใหม่ว่าจะใช้หลักฐานใด อาจเป็นบัตรประชาชน บัตรพระภิกษุสงฆ์ โดยเบื้องต้นจะต้องมีหน่วยงานรับรองสิทธิ์ของผู้ที่จะเข้ามาใช้บริการ** พร้อมจำแนกด้วยว่า กลุ่มใดฟรี กลุ่มใดต้องจ่ายครึ่งราคา แต่ขณะนี้ยังไม่ชัดเจนเรื่องหน่วยงานรับรองสิทธิ์ ทั้งนี้ **กลุ่มที่ได้สิทธิ์ใช้บริการฟรี คือ คนพิการ ผู้สูงอายุที่มีอายุเกิน ๖๐ ปี เด็กที่อายุ ๑๔ ปีหรือต่ำกว่า ทหารผ่านศึก พระภิกษุ สามเณร และแม่ชี** ส่วนกลุ่มที่ได้ลดค่าโดยสาร ๕๐% คือ ผู้มีรายได้น้อย นักเรียน นิสิต และกลุ่มคนว่างงาน. (ไทยรัฐออนไลน์/มูลนิธิพัฒนาคนพิการไทย ๒๔ มิ.ย.๕๘)

**รับสมัครขอทุนการศึกษาอีซูซุเพื่อคนพิการ ประจำปี ๒๕๕๘**

**มูลนิธิกลุ่มอีซูซุ** **จัด** **“โครงการทุนการศึกษาอีซูซุเพื่อคนพิการ” ประจำปี ๒๕๕๘** เพื่อขยายโอกาสทางการศึกษาให้แก่คนพิการอย่างต่อเนื่อง ทั้งในระดับอุดมศึกษา มัธยมศึกษาตอนปลาย และระดับอาชีวศึกษา โดย**มอบให้สภาคนพิการทุกประเภทแห่งประเทศไทย เป็นศูนย์กลางประสานงานและพิจารณาคัดเลือกคนพิการจากทั่วประเทศ**

**คุณสมบัติของผู้มีสิทธิสมัครเพื่อรับทุน ระดับอุดมศึกษา** **๑.เป็นนิสิต / นักศึกษาระดับป.ตรี**ในสถาบันการศึกษาของรัฐ ชั้นปีที่ ๒ ขึ้นไป **๒.มีคะแนนเฉลี่ยสะสมไม่ต่ำกว่า ๒.๒๕** ในสายวิทยาศาสตร์และคะแนนเฉลี่ยสะสมไม่ต่ำกว่า ๒.๕๐ ในสายสังคมศาสตร์ **ระดับมัธยมศึกษา / อาชีวศึกษา** ๑.เป็นนักเรียน / นักศึกษาในระดับมัธยมศึกษาตอนปลายหรือระดับ อาชีวศึกษา (ปวช./ปวส.) ในสถาบันการศึกษาของรัฐ ๒.มีคะแนนเฉลี่ยสะสมไม่ต่ำกว่า ๒.๕๐ **เกณฑ์การพิจารณาผู้รับทุน** ๑.เป็นคนพิการที่อยู่ใน**กลุ่มพิการ ๓ ประเภท** คือ **ตาบอด หูหนวกหรือพิการทางร่างกาย** ๒.มีความประพฤติดี ๓.ขาดแคลนทุนทรัพย์ในการศึกษา

**เปิดรับสมัคร ตั้งแต่วันนี้ – ๑๕ สิงหาคม ๒๕๕๘** สถานที่รับสมัคร  สภาคนพิการทุกประเภทแห่งประเทศไทย เลขที่ ๒๕๕ ชั้น ๓ ห้องหมายเลข ๗-๘ อาคาร APCD บ้านราชวิถี ถนนราชวิถี แขวงทุ่งพญาไท เขตราชเทวี  กรุงเทพฯ ๑๐๔๐๐ เวลาทำการ    จันทร์ – ศุกร์ (๘.๓๐ – ๑๖.๓๐ น.) การสมัคร   - ผู้สมัครที่ศึกษาอยู่ในกรุงเทพฯ และปริมณฑล ส่งใบสมัครด้วยตนเองในเวลาทำการ  - ผู้สมัครที่ศึกษาอยู่นอกเขตกรุงเทพฯและปริมณฑลส่งใบสมัครด้วยตนเองหรือทางไปรษณีย์    
 **สอบถามข้อมูลเพิ่มเติม** สภาคนพิการทุกประเภทแห่งประเทศไทย คุณศิริรัช ไชยรัตน์ โทรศัพท์ /โทรสาร  ๐-๒๓๕๔-๕๓๔๙  , ๐๙๑-๕๖๓-๔๙๖๖  หรือ มูลนิธิกลุ่มอีซูซุ  คุณภาวิณี ศรีสุธรรม/ คุณภวิกา ชัยภาสกรสกุล โทร. ๐-๒๙๖๖-๒๑๑๑ ต่อ ๓๓๗๖ / ๓๓๗๗ สายตรง ๐-๒๙๖๖-๒๑๘๘-๙๐  โทรสาร ๐-๒๕๑๓-๖๘๖๓,๐-๒๙๖๖-๒๒๙๗ (สภาคนพิการทุกประเภทแห่งประเทศไทย/มูลนิธิพัฒนาคนพิการไทย ๑๙ มิ.ย.๕๘)



มูลนิธิพัฒนาคนพิการไทย ๒๙ อาคารชัยพฤกษ์ ถนนวิสุทธิกษัตริย์ แขวงบางขุนพรหม   
 เขตพระนคร กรุงเทพฯ ๑๐๒๐๐ โทรศัพท์ ๐ ๒๒๘๑ ๙๒๘๐, ๐ ๒๖๒๘ ๕๗๐๑, ๐ ๒ ๖๒๘ ๘๑๕๕

โทรสาร ๐ ๒๒๘๑ ๙๒๗๐ http:// www.tddf.or.th E-mail : office@ tddf.or.th, [tddf\_or\_th@hotmail.com](mailto:tddf_or_th@hotmail.com)

